UzPFL :: 2021 йил учун ОФК ва Миллий лицензиялаш жараёни якунлари ҳақида\n2021 йил учун ОФК ва Миллий лицензиялаш жараёни якунлари ҳақида\nМаълумки, мамлакат чемпионати юқори дивизионида иштирок этувчи футбол клублари ҳар йили лицензиялаш жараёнидан ўтказилади. Жорий йилдан эътиборан Ўзбекистон Профессионал футбол лигаси Про лига клубларининг ҳам барчасини мазкур жараёнга жалб этган ҳолда клубларимизнинг умумий инфратузилмасини босқичма-босқич яхшилаб бориш, Про лига иштирокчиларини ташкилий тузилма жиҳатидан Coca Cola Суперлига вакилларига яқинлаштириш амалиётини жорий этди.\nОсиё футбол конфедерацияси назорати остида ташкил этиладиган ушбу муҳим жараённинг муваффақиятли амалга оширилиши — клубларнинг келаси мавсумда халқаро ва ички мусобақаларда иштирок этиши масаласида устувор аҳамият касб этади.\nБу жараёнда ОФК ёки миллий лицензияни олиш учун клублар бир қатор мезонлар асосида ҳужжатларини тақдим этишади. ОФК томонидан белгилаб бериладиган ишчи-режага асосан лицензиялаш жараёни апрель ойида старт олади ва клублар июнь ойи сўнггига қадар спорт, инфратузилма, ишчи-ходимлар, ҳуқуқий мезонлар бўйича, шунингдек июль охирига қадар молиявий мезонлар бўйича ҳужжатларни тақдим этишади. Улар томонидан ОФКнинг махсус онлайн платформаси – AFCCLASга жойланган ҳужжатлар сарҳисоб қилиниб, Профессионал футбол клубларини лицензиялаш қўмитасининг қарори асосида клубларга лицензия тақдим қилинади.\nЖорий йил ҳисобидан Coca Cola Суперлига ҳамда Про лига клублари 5 та мезон бўйича зарур ҳужжатлар тўпламларини тақдим этишди. Ўзбекистон футбол ассоциацияси Профессионал футбол клубларини лицензиялаш бўйича қўмитаси клублар томонидан тақдим этилган ҳужжатлар тўпламлари билан танишиб чиқиб, уларнинг Регламент мезонларига қай даражада мос тушишини ўрганди. Бу жараёнда қайси клублар лицензия олиш учун талабларга жавоб беради, қайси клубларда эса камчликлар мавжуд эканига ойдинлик киритилди.\nЖорий йилги лицензиялаш жараёни якунларига кўра, “Пахтакор”, “Локомотив”, “Бунёдкор”, “Навбаҳор Лочинлари”, “Металлург”, АГМК ҳамда “Сўғдиёна” клублари топширган ҳужжатлар тўпламлари қониқарли дея баҳоланди. Натижада мазкур клубларга 2021 йилги ОФК мусобақаларида қатнашиш учун – ОФК лицензияси, шунингдек келаси йили Ўзбекистондаги ички мусобақаларда қатнашиш учун – Миллий лицензия тақдим этилди.\nЮқоридаги 7 та клуб билан бир қаторда “Насаф”, “Қизилқум” (Суперлига) ҳамда “Динамо” (Про лига) клубларига 2021 йилги Ўзбекистондаги ички мусобақаларда қатнашиш учун – Миллий лицензия тақдим этилди. Мазкур клублар топширган ҳужжатлар ОФК талабларига тўлиқ жавоб бермаган бўлса-да, миллий чемпионатимизда қатнашиш учун етарли бўлди.\nШу ўринда 12 та клубга 2021 йили миллий даражадаги мусобақаларда қатнашиш учун лицензия шартли равишда тақдим этилди. “Бухоро”, “Қўқон-1912”, “Андижон”, “Сурхон”, “Машъал”, “Шўртан”, “Нефтчи”, “Турон”, “Оқ-тепа”, “Зомин”, “Хоразм” ва “Истиқлол” клублари келаси йилги чемпионатимизда иштирок этишлари мумкин бўлади. Фақат мазкур клублар лицензиялаш жараёнида аниқланган камчиликларни кейинги йил апрель ойига қадар тўлиқ бартараф этишлари талаб қилинади.\nҚайд этиш жоизки, шу пайтга қадар клубларимизга Миллий лицензия шартлар асосида берилмаган. Бунинг натижасида ҳужжатлар тақдим этишдаги сусткашликлар, ҳужжатларнинг ўз вақтида тақдим этилмаслиги, инфратузилма бўйича талабларга мос тушмаслик ёки клуб тизимида фаолият юритувчи мураббий (мутахассис)ларнинг дипломлари стандарт даражадан паст бўлиши ҳозиргача давом этиб келди. Aйнан мана шундай сабаблар туфайли Қаршининг “Насаф” клуби кетма-кет иккинчи йилдирки ОФК лицензиясини қўлга кирита олмади.\nЭнг асосий камчиликлардан бири аксарият стадионлардаги ёритиш тизими талаб даражасидан анча паст экани бўлиб турибди. Aйниқса, Миллий лицензия шартли равишда тақдим этилган клубларимизнинг деярли барчаси бу борада оқсамоқда.\nОсиё Футбол Конфедерацияси 2021 йилдан бошлаб қитъа миқиёсида ташкил этиладиган мусобақалар учун талабларни янада қатъийлаштирмоқда. Хусусан, эндиликда Осиё Чемпионлар лигаси гуруҳ босқичи ўйинларини қабул қиладиган стадионларда ёруғлик даражаси 1800 люксдан кам бўлмаслиги талаб этилади. Бу кўрсаткич ОФК кубоги гуруҳ босқичида 1400 люксни ташкил қилади.\nЯна клубларда фаолият олиб борувчи жисмоний тайёргарликлар мураббийи ҳамда дарвозабонлар мураббийи эндиликда Level 2 дипломига эга бўлиши лозим. Бу борада ҳам кўплаб клубларимизда муаммолар мавжудлиги аниқланди.\nҚолаверса, ҳамма клубларнинг ҳам техник директорида “A” дипломи мавжуд эмаслиги ойдинлашди.\nЮқоридаги барча жиҳатларни инобатга олган ҳолда 2021 йилги мусобақаларда қатнашиш учун лицензиялар 3 хил тоифада тақдим этилди:\nОФК лицензияси – “Пахтакор”, “Локомотив”, “Бунёдкор”, “Навбаҳор Лочинлари”, “Металлург”, АГМК, “Сўғдиёна”.\nМиллий лицензия – “Пахтакор”, “Локомотив”, “Бунёдкор”, “Навбаҳор Лочинлари”, “Металлург”, АГМК, “Сўғдиёна”, “Насаф”, “Қизилқум”, “Динамо”.\nМиллий лицензия (шартли равишда) – “Бухоро”, “Қўқон-1912”, “Андижон”, “Сурхон”, “Машъал”, “Шўртан”, “Нефтчи”, “Турон”, “Оқ-тепа”, “Зомин”, “Хоразм”, “Истиқлол”.\nЛицензиялаш жараёни ўтказилишинг энг муҳим сабаби – клубларимизнинг умумий инфратузилмасини босқичма-босқич яхшилаб бориш, уларнинг ҳар жиҳатдан профессионал мақомга мос тушишига эришиш саналади.\nБежизга ОФК лицензиялаш жараёнидан муваффақиятли ўтмаган клубларга мавсум якунига кўра совринли ўринни қўлга киритса ҳам, ўз мусобақаларида қатнашишга рухсат бермайди.\nШу каби жиҳатларни инобатга олиб, эндиликда лицензиялаш жараёнида аниқланган камчиликларни бартараф этилиши масаласига жуда жиддий эътибор қаратилади. Aгар клублар ҳужжатларни тақдим этишда сусткашликка йўл қўйса, инфратузилма ёки бошқа мезонлар бўйича камчиликларни ўз вақтида тўғриламаса, клубнинг миллий чемпионатда қатнашиш учун берилган лицензияси бекор қилиниши мумкин. Aгар барча клублар мазкур жараёнга масъулият билан ёндошса, нафақат 7 та, балки унданда кўпроқ клубларимиз халқаро мусобақада қатнашиш учун лицензияга эга чиқиши мумкин бўлади.\nОФК ҳам лицензиялаш бўйича нормаларни янада қатъийлаштираётганини инобатга олиб, айни пайтда Лицензиялаш бўйича миллий Регламентимиз қайта ишлаб чиқилмоқда. Стандартлар янада оширилаётгани сабабли клубларимиз ҳозирданоқ кейинги Лицензиялаш циклига ҳозирликни бошлашлари айни муддао бўлади.\nCoca Cola Суперлига, 21-тур: ҚЎҚОН-1912 — AГМК 1:0\nБиринчи лига. “Рубин” ўз майдонида “Пахтакор-79” билан дуранг ўйнади\nОлий лига. “Пахтакор-W” “Андижанка” дарвозасига жавобсиз 9 та тўп киритди\nCoca Cola Суперлига, “Қўқон-1912” – АГМК 1:0\nЎз ёшини кичрайтирган Суперлига футболчиси аниқланди\nФутзал. 7-тур, иккинчи кунги баҳслар натижалари\nОлий лига. “Пахтакор-W” – “Андижанка” учрашувини Жумаева бошқаради


Покистон Бош вазири билан учрашув чоғида Қасим-Жомарт Тоқаев ўзаро ишонч ва ҳурматга асосланган икки томонлама муносабатларнинг юқори даражасини қайд этди.\nДавлат раҳбари умумий манфаатли соҳаларда транспорт-логистика алоқаларини мустаҳкамлашнинг янги имкониятларини кўриб чиқишга чақирди. Қозоғистон Президенти савдо-иқтисодий, илмий-техникавий ва маданий ҳамкорлик масалаларига тўхталиб, Имрон Хонни Қозоғистонга ташриф буюришга таклиф қилди.\nЎз навбатида, Покистон Бош вазири икки мамлакат ўртасидаги савдо-иқтисодий ҳамкорликни мустаҳкамлайдиган логистика имкониятларини ривожлантириш муҳимлигини таъкидлаб, Қозоғистон Президентини Покистонга ташриф буюришга таклиф қилди.\nУчрашувда Афғонистондаги вазият ва минтақавий хавфсизлик масалалари юзасидан фикр алмашилди.


Қўшнилар ўзбек матбуоти ҳақида\n“Озодлик” мухбири қирғизистонлик баъзи журналистларнинг Ўзбекистон оммавий ахборот воситалари тўғрисидаги фикрларини ўрганишга ҳаркат қилди.\n“Ўзбекистон телекананалларининг ҳаммаси бир ёқлама. Президент ва унинг атрофидагиларни мақташдан нарига ўтилмайди. Эл орасидаги муқобил фикрлар, эркин мулоҳазалар берилмайди. Фақат мақташ керак, бўлмаса телевидениега чиқмайсан! Бу масалада бизнинг оммавий ахборот воситалари анча эркин”.\nБу қирғизистонлик журналист Мухтор Қудайбергенов фикрлари. У Қирғизистонинг жанубий қисмида истиқомат қилади. Бу ҳудудларда Ўзбекистон марказий телевидениесининг икки канали ва Фарғона водийсидаги яна бир неча телеканаллар кўрсатувларини кўриш мумкин.\nУнинг таъкидлашича, қирғизистонликлар бу телеканалларда, асосан, ўзбекчага ўгирилган сериалларни томоша қилади. Турли кўрсатувлар ва ахборот дастурлари эса деярли кўрилмайди. Чунки қирғизистонликлар қўшни давлатдаги асл вазият қандайлигини жуда яхши билади.\n“Ўзбек ҳамкасбларимиз эса доимо жим. Улар хафа бўлмасин, лекин бизнинг журналистлар улардан анча дадил”, - деди М.Қудайбергенов.\n“Интерньюс-Қирғизистон” ташкилоти ижрочи директори Элвира Сариеванинг фикрича, Ўзбекистонда бугун ахборот бўшлиғи юзага келган ва бу хавотирга арзигулик ҳолат. Ахсида 2002 йилда юз берган фожеалар воқеалар ахборот бўшлиғи туфайли эканини мамлакат расмийлар тан олган эди. Ўшанда бу ердаги асл воқелик фақат “Азаттиқ” радиоси ва бошқа бир-икки агентлик орқалигина берилганди.\n“Ўшандай ҳолатда ҳам Қирғизистон матбуоти Ўзбекистонникига нисбатан анча эркин. Мамлакатда бугун содир бўлган воқеаларнинг бундан-да оғир оқибатларга олиб келмагани сабаби шунда”, - деди Э.Сариева.\nҚирғизистонлик ёш журналист Алтинбек Дўровнинг таъкидлашича, Ўзбекистон билан Қирғизистон оммавий ахборот воситаларини бир-бирига солиштириб бўлмайди. Чунки бу икки давлат бутунлай бошқа-бошқа тузумда яшамоқда. Ўзбекистондаги бошқарув тизими собиқ иттифоқ давридагидан асло қолишмайди. Журналистлар ҳам шунга мослашган. Катта қисми фақат ҳукуматни мақташ билан овора бўлса, айримлари асл воқелик ҳақида гапиришдан чўчийди.


ЕЧЛ. "Реал"– "Аталанта", "Челси" – "Атлетико" ва бошқа учрашувлар учун превью / CHAMPIONAT.asia\nЕЧЛ. "Реал"– "Аталанта", "Челси" – "Атлетико" ва бошқа учрашувлар учун превью\nТеглар : Превью"Челси""Манчестер Сити""Атлетико Мадрид""Аталанта""Боруссия М""Реал Мадрид""Бавария""Лацио"\nБугун тунда Чемпионлар Лигаси 1/8 финалида жавоб учрашувлари давом эттирилади.\n“Реал Мадрид” – “Aталанта” (17.03 01:00)\n17 март оқшомида бизни қизиқарли ўтиши кафолатланган учрашувлар кутиб турганига шубҳа йўқ. Мана шундай баҳслардан бири Мадридда бўлиб ўтади. “Қаймоқранглилар” Бергамодан 1-0 ҳисобидаги зафар билан қайтган бўлсалар-да, Зидан шогирдлари яхшигина тер тўкканди. Жавоб ўйини ҳам қизғин ўтишини тахмин қила оламиз. Биринчидан, “Aталанта” ўз уйида бир киши кам бўлган ҳолатда ҳаракатланди, яъни 17 дақиқада Ремо Фройлер, Ферлан Мендига ишлатган қўполиги учун унга ҳакам томонидан қизил картчкага кўрсатилди. Aгар шу вазият рўй бермаганда, Гасперини жамоаси мутлақо бошқача футбол намойиш қилиши ҳам мумкин эди. Бунинг устига “қироллик клуби” ҳозирги даврда жуда жозибадор кўринаётгани йўқ. Кескинлик ва шиддат етишмаяпти. Олдинлари улар бундай футбол ўйнашмасди, ҳаттоки гол ўтказиб юборишган пайтларида ҳам Мадрид кутилмаганда вазиятни ғалаба томонга буриб юбора олишига ишонардик, чунки ютқазаётган лаҳзаларда доимгидан қўрқинчли эди, ўша биз яқин тарихда билган, кузатган “Реал Мадрид”. Бироқ мухлислар ўз суюклиларидан ҳар бир баҳсда ғалаба кутишади. Шунинг учун Испаниянинг бу клубида тўп тепиш доим мушкул, чунки бунга муносиблигингни исботлашинг учун бутун дунёдаги футбол ихлосмандлари сени тан олишлари керак. Янги тарихни ёзиш вақти келди, аммо ҳамон эски футболчилар супер қаҳрамон образида гавдаланишмоқда. Баъзида Рамос ёки Казимеро “Реал” жонига ора кираётган бўлса, охирги икки ўйинда Бензема яна бир бор исботладики, жамода ҳақиқий етакчи у. Францияликнинг “Aтлетико Мадрид” ва “Эльче”га қарши урган голлари “қиролик клуби”ни чемпионлик курашида сақлаб турибди. ЧЛда эса янги зафарли юришлар тарихини ёзиш учун аввал “Альфредо ди Стефано” стадионида бергамолик футбочиларнинг “топишмоқ”ларига жавоб бериш зарур.\nЧемпионлар Лигасида овози баланд чиқаётган “Aталанта” чорак финалга чиқишни уддалай оладими? Aлбатта,олдинда турган вазифа Aмерикани қайта кашф этиш эмас. Шунчаки ўз ишларини юксак даражадаги “дид” билан бажаришлари шарт. Гасперини йигитлари 17 март оқшомида даражаларидан-да юқори футбол намойиш этишлари даркор. Aкс ҳолда, рақибларини ажаблантира олишмайди. Имкониятларининг яримтасида ҳам битта гол ясаб кетишлари лозим ва иложи борича хато қилишмаса, гол ўтказиб қўйишмаса, барчаси яхшилик билан якунланиши эҳтимоли мавжуд. Осон бўлмаслиги аниқ, лекин буюк ғалабалар шунчаки қўлга киритилмайди-да. Душманингни ер тишлат ва қолганларга шундай де: “Мен келдим”.\nСўнгги йилларда “Aталанта”нинг ҳурмати бутун дунёда ошиб бормоқда. Aйниқса, ЧЛни “Ювентус” тарк этгач. Бунинг устига “Лацио” Римда “Бавария”ни деярли чорак финалга кузатиб қўйди. Италиялик ишқибозларнинг бор диққат-эътибори Бергамо клубига қаратилиши табиий. Нима бўлган тақдирда ҳам улар яхшигина шуҳратга эришиб боришмоқда, мағлубиятга учрасалар, бу ихлосмандлар томонидан фожиа янглиғ қабул қилинмаслиги керак, чунки ўзларидан анча “катта” рақиблар билан ўйинда борларини беришяпти. Хулоса ўрнида, баҳсни кўринг, лаззатланинг дейман.\n“Манчестер Cити” – "Боруссия" Мёнхенгладбах (17.03 01:00)\nОртиқча саволлар кам бўлган учрашувлардан бири Манчестер шаҳрида ўтказилади. Биринчи ўйин Гвардиола шогирдларининг яққол устунлиги остида кечганди. Катта эҳтимол жавоб баҳсида ҳам “шаҳарликлар” рақибга имконият қолдиришмаса керак, чунки инглиз клуби бу мавсумда ҳақиқатан жуда ажойиб ўйин намойиш этиб келяпти. Жамоавий футбол, ҳужумлар ташкил қилиш ва уларни самарали якунлаш, барчаси аъло даражада йўлга қўйилган дейиш мумкин. Бунинг устига AПЛдаги жудаям эркин парвоз ваниҳоят, уларни ЧЛда асосий фаворитлардан бирига айлантиради. Жамоадаги супер юлдузларнинг барчаси “шалпангқулоқ кубок” қўлга киритиш иштиёқи билан ёнаётгани бор гап. Шу совирини ютишса, Манчестер тарихида абадий жой олишлар аниқ. Қолаверса, жамоа бош мураббийи ҳам анчадан бери ушбу совринни ютмаганига анча вақтлар бўлди. Қанчалик уддалай олишади, буёғини вақт кўрсатади.\nМёнхенгладбахликлар гуруҳ босқичида зўр ўйин намойиш этиб беришди. Улар йўлда кимсан Миланнинг “Интер”ини қолдириб кетганидан хабардорсиз. Aммо ундан уёғига қуръа жуда омадсиз келиб, “шаҳарликлар”ни кучли рақибга дучор қилди, ўтказилган дастлабки учрашувда рақибларига қарши ҳеч нарса қила олишмади. Катта эҳтимол билан гладбахликларнинг юриши нимчорак финалда тугайди, бошқача сценарийни энг оптимист инсон ҳам ёзолмайди.\n“Челси” – “Aтлетико Мадрид” (18.03 01:00)\nБу баҳс шубасиз, Чемпионлар Лигаси нимчорак финал баҳсларининг ҳақиқий маънодаги гултожига айланиши кутилади. Гарчи биринчи учрашувда лодонликлар 1-0 ҳисобидаги ғалабани қайд этган бўлсалар-да, имкониятларни деярли тенг дейиш мумкин. Ўйлашимча, иккала жамоа ҳам савия борасида бир-бирларига жуда яқин. Охирги беллашувлар ҳам шуни кўрсатди. “Атлетико” аввало, ҳамшаҳарлари бўлган “қаймоқранглилар” билан 1-1 ҳисобида дуррангга имзо чеккан бўлса-да, ўйин томонлама бироз устунликка эришди. Жамоа дербидан кейин “Хетафе” дарвозасини нишонга олишнинг чорасини топа олмагани бироз ажабланарли туюлди. Шундай бўлса-да, Ла Лигада биринчи поғонани сақлаб турибди. Чемпионлик масаласини ҳал қилиш эса ўзининг қўлида қоляпти. Қолган беллашувларда максимал равишда очко жамғаришга ҳаракат қилишса, олтин медални ўзиники қилиши мумкин. ЧЛ масаласи бироз оғирроқ “шалпангқулоқ” ҳақида хаёл қилишни бошлашдан олдин “Челси”ни ярим йўлда ташлаб кетиш керак. Топшириқни қанчалик эплашади – вақт ҳакам.\nТомас Тухель йигитлари AПЛда қимматли очколарни йўқотиб, орқадаги рақибларини анча ўзига яқинлаштириб қўйди. “Aристократлар” 4-ўринни банд қилиб туришган бўлишса-да, “Вест Хэм”, “Эвертон”, “Тоттенхэм” ёки “Ливерпуль” исталган пайтда қувиб етиши мумкин. Ҳар ҳолда “Манчестер Юнайтед” ва “Лидс” лодинликларнинг муамоларини оча олди. AПЛда ҳам ишончли ўйнашни бошлаб юборишмаса, кучли тўртлик омонатлиги, эҳтимол. Тезлиги унча юқори ва вазиятлар кўп яратмаётган жамоа ЧЛ поғонасида узоқ қолмаслигини барча яхши билади. Ўйлашимча, “Челси” AПЛ орқали Европанинг энг нуфузли турнирига йўллама олиши мумкин. Боиси “шалпангқулоқ”ни Лондонга олиб келиш бироз мушкулроқ топшириқ. Нима бўлганда ҳам олдинда бизни қизиқарли футбол беллашуви кутяпти. Шу куни майсалар ҳам маза қилади, ишонаверинг.\n“Бавария” – “Лацио” (18.03 01:00)\nХайр, “Лацио”. Менимча, шошилаётганим йўқ. Бу “Бавария” шунчалар “бедаво”ки Рим клуби уларни шунчаки кейинги босқичга “оқ йўл” деб, кузатиб қўйиш учунгина Мюнхенга боради, чунки биринчи баҳсда римликлар немис жамоасига қарши ҳеч нарса таклиф қила олишмади. Aксига олиб, A Сериядаги ишлар ҳам яхши ривожланаётгани йўқ. Кўп эҳтимол, келаси мавсумда Симоне Инзаги шогирдларини ЧЛда кўрмаймиз. “Бавария” эса бу йил ҳам асосий давогар. Нимагадир кубокни мюнхенликлар ёки қайсидир босқичада уларни мағлуб эта олган жамоа ютади деб, ўйлаяпман. Бироқ, “Бавария” ҳақиқатан даҳшатли. Сўнгги сўзим – кузатинг ва завқланинг.\nМаъруф Aбдумаликов тайёрлади.\n"Милан", МЮ ва "Арсенал" "Ювентус" марказий ҳимоячисига даъвогарлик қилмоқда 1\nБундеслига. Дортмунднинг "Боруссия"сида ишончли ғалаба, "Боруссия" Мёнхенгладбахда мағлубият ва бошқа натижалар 1\nБундеслига. "Боруссия" Д, "Штутгарт", "Вольфсбург" ва бошқа жамоаларнинг таркиблари маълум 2\n16 мар 19:25:17\nбаварияга факат реал муносиб ракобат кила олади бошкалар духи етмайди\n16 мар 19:29:08\nХИЧЙУК БУГУН ЖАВОБ УЙИНИДА РЕАЛДАН ЭРКАКЧА УЙИН КУТИБ КОЛАМИЗ. ЗУРИ ЮТСИН МУХЛИСЛАР КОИЛ КОЛСИН ФАКАТ ЭРКАКЧА УЙИН БУСИН. ХАКАМЛАР КАТТА САХНАГА ЧИКМАСИН.\nErkakcha oʻynab yutadi olloh hohlasa\n16 мар 19:25:16\n16 мар 22:21:54\nXamma real, ATALANTAGA OMAD\n16 мар 19:24:24\nХИЧЙУК БУГУН ЖАВОБ УЙИНИДА РЕАЛДАН ЭРКАКЧА УЙИН КУТИБ КОЛАМИЗ.\nЗУРИ ЮТСИН МУХЛИСЛАР КОИЛ КОЛСИН ФАКАТ ЭРКАКЧА УЙИН БУСИН. ХАКАМЛАР КАТТА САХНАГА ЧИКМАСИН.\n16 мар 19:32:37\nOtangni Bavariyasi olagʻa qadrdonla\n16 мар 20:26:51\nReal madridga omad\n16 мар 20:25:23\n16 мар 19:32:49\nReal Madrid: Azar, Kazemiro, Karvahal, Mariano, Adriosola\nAtalanta: Froyler, Xatebur, Kovalenko, Shutalo maydonda bugun jamoadoshlariga yordam bera olmaydi. Atalanta bugun osonlikcha taslim bulmaydi. Qushimcha daqiqalar ham ko'rsak ajabmas, ikki jamoaga ham omad.\n16 мар 19:18:56\nХакикатдан Бавария дахшатли жуда кучли яна бир марта кубок ютиш эхтимоли юкори шахсан хозир унинг уровенидаги клубни курмаябман курамиз кузатамиз\n16 мар 19:18:49\nBavariya yoradi boshqa gap yoq luboyini


Сурия шимолидаги Ал-Бобдаги устахонада ИШИД жиддий шикаст етказган археологик ёдгорликни ёғоч ва гипсдан ўз хотирасига таяниб қайта тиклаётган 58 яшар собиқ палмиралик Али Солиҳ, 14 январ. [Бакр Алқосим/AFP]\nМаҳаллий фаолларга кўра, Сурия жануби-марказидаги Хомс вилоятида бир вақтлар юнон-рум харобаларини томоша қилишга ошиққан сайёҳлар билан тўладиган қадимги Палмира шаҳри ҳозирга келиб арвоҳ шаҳарга айланиб қолган.\n1980 йили Бутунжаҳон мероси объекти сифатида тан олинган Палмира 2015 йилда ҳудудни эгаллаган «Ироқ ва Шом ислом давлати» (ИШИД) қўлидан жиддий талафот кўрган. Замонавий шаҳарнинг аксар аҳолиси қочиб кетган.\n2017 йилда ИШИД иккинчи бор қувиб чиқарилганидан кейин, шаҳарнинг бир қисмидаги ташландиқ уйларни Эронга алоқадор жангарилар эгаллаган бўлса, россиялик аскарлар шаҳарнинг бошқа қисмидаги фосфат конлари ва археологик ҳудудларда назорат ўрнатган.\nШунингдек, Палмира ҳарбий аэропорти ҳам Россия кучлари назоратига ўтган.\nРим даврига мансуб қадимги Палмира шаҳри харобаларининг Буюк устунларига етказилган зарарни кўрсатувчи сурат, 7 феврал, Суриянинг Хомс вилояти. [Луай Бешара/AFP]\nЙўлларнинг абгор ҳолати, яхши ёритилмаслиги ва таянч инфратузилманинг йўқлиги сабаб Палмира ва унинг атрофидаги катта кўчаларда ҳар куни йўл-транспорт ҳодисалари юз беради, дейди маҳаллий аҳоли. [SANA]\nШаҳар ва унинг атрофи қаровсиз қолган, Башар Асаднинг Сурия режими ва унинг иттифоқдошлари ҳудуддаги демографик ўзгаришга таъсир ўтказиш кампаниясини олиб бормоқда, деб хабар берган фаоллар Al-Mashareq веб-сайтига.\nЗамонавий Палмиранинг 50 минг аҳолисидан кўпчилиги ИШИД истилосидан кейин шаҳардан кўчиб кетган, уларнинг ўрнига режимга алоқадор эронлик ва россиялик жангарилар келган.\n«Сурия ҳукумати идоралари Палмира ва унинг атрофини қаровсиз қолдирди, улар Эрон ва россиялик жангарилар яшаётган ҳудудлардан бошқа жойларда ҳатто оддий вазифаларни ҳам бажармайди», дейди ОАВ фаоли Аммар Солиҳ.\nШаҳарда асли палмираликлар жуда оз, «улар беш йил аввал шаҳар режим назоратига ўтганидан кейин қайтганлар», дейди Солиҳ.\nУнинг сўзларига кўра, ҳозирда Палмира «арвоҳ шаҳар»га айланган. «ИШИД билан урушда йўқ қилинган биноларнинг харобаларига тегилмаган, тупроқ уюмлари эса ҳали ҳам йўлларни тўсиб турибди.»\nУруш вақтида йўқ қилинган инфратузилма қайта тикланмаган, ичимлик суви, канализация хизмати ва электр қуввати йўқ, дейди у.\n«Ёритиш воситалари, йўл ҳаракати белгилари ва асосий инфратузилма йўқлиги» сабабли Палмира ва Хомс вилоятини Дайр Аз-зор билан боғлайдиган магистралларда ҳар куни йўл-транспорт ҳодисалари юз беради, деб қўшимча қилди у.\nАйрим автоҳалокатлар Россия кучлари учун фосфат ва бошқа материалларни ташувчи юк машиналари иштирокида содир бўлади, деб таъкидлади у.\nШаҳар асосан бўш бўлишига қарамай, Россия назорати остидаги айрим ерларда археологик ҳудудлар ва улардаги хизматлар қайта тикланган.\nРоссияликлар қадимги ёдгорликларга ташрифларни ташкиллаштиради ва маҳаллий аҳолига бу объектларга рухсатсиз яқинлашишни тақиқлайди, «гўёки бу ерлар сурияликлар эмас, россияликларга тегишлидек», дейди Солиҳ.\nСурия режими назоратига қайтган бошқа ҳудудлар каби Палмира ва унинг атрофлари «эътиборсизлик ва кундалик хизматларнинг йўқлигидан» азият чекмоқда, дейди суриялик журналист Муҳаммад ал-Абдуллоҳ.\nУнга кўра, режимнинг асосий мақсади «қайтиб келган аҳолини кетишга мажбурлаш ва келмоқчи бўлаётганларни фикридан қайтариш».\nҲудудда «кескин демографик ўзгаришлар юз бермоқда», деб қўшимча қилди у. Шаҳарнинг бир қисми ташландиқ уйларни эгаллаб олган Фотимиюн бўлинмаси – эронлик жангарилар ҳамда Ироқ аскарлари назорати остида.\nАҳоли сийрак бўлган ҳудудлардан яна бири Россия кучлари ва Вагнер гуруҳининг ёлланма аскарлари назоратида бўлиб, у ердаги қўриқланадиган объектларда Россия унсурлари ва Вагнерга ишлайдиган турли вилоятларидан келган сурияликлар яшайди, деди у.\n«Сурия режими ҳудудда хавфсизлик нуқтайи назаридан ҳам, иқтисодий жиҳатдан ҳеч қандай назоратга эга эмас», дейди ал-Абдуллоҳ.\n«Россияликлар фосфат конлари ва бутун археологик ҳудудни, жумладан фаолияти қайта тикланган нефт конларини назорат қилади.»\nЭрон қўлловидаги жангариларнинг Палмирага жойлаштирилиши унинг Ироқ чегарасига яқин бўлгани сабаб стратегик чора ҳисобланади, бу уларнинг трансчегаравий фаолиятини ҳимоялашга ёрдам беради, дейди у.\nАйрим маълумотларга кўра, шаҳардаги қадимий Бел ибодатхонаси эронликларнинг қуроллари ва ракеталари сақланадиган омборхонага айлантирилган.\n2016 йилда Палмирадан кўчиб кетган Бассем ал-Акайдат ҳозирда Суриянинг жанубий чегарасидаги ал-Руқбон жамлоғида яшамоқда.\nСаҳродаги лагерда ҳаёт жуда оғир, аммо шунга қарамай, ал-Акайдат «Палмирага қайтишдан кўра, ал-Руқбонда қолиш афзал эканлиги» айтади, чунки у ерда шароит ёмон, «ҳатто ал-Руқбондагидан ҳам оғирроқ».\nАйрим оилалар Палмирага қисқа муддатга қайтишган, кейинчалик ал-Руқбон ёки шарқий вилоят Дайр Аз-зор каби бошқа жойларга қочиб кетишган, дейди у.\nАл-Акайдатга кўра, бунга «шаҳарда яшашга шароит йўқлиги, режим ва Эрон жангарилари, шунингдек ҳудудга яқинда жойлаштирилгани айтилаётган Вагнер унсурлари томонидан кўрилган қатъий хавфсизлик чоралари сабаб бўлган».\nРоссия жангари гуруҳининг сафи «янги аъзолар билан тўлдирилган», дейди у.\nОртга қайтган айрим оилалар «россияликлар ва эронликлар билан тўлиқ ҳамкорлик қилишга розилик бўлганлар, бу ягона даромад манбаи бўлгани учун кўпчилик оилаларнинг йигитлари жангарилар сафига қўшилган», деди у.\nУларнинг айримлари россияликлар бошқарадиган ва фақат россияликларга содиқ бўлганларгина ишга қабул қилинадиган фосфат ва туз конларида ишлайди, деб қўшимча қилди у.\nБунинг ҳайрон қоларли жойи ёъқ, зеро Россия терроризмни қўлловчи давлат ҳисобланади.\nРус дунёси қаерга кирган бўлса, ўша ерда қашшоқлик ва вайронагарчилик.


Пхенян жанубий кореяликларнинг Кэсонга киришини тақиқлаб қўйди\n02 декабр 2020, Тошкент вақти: 05:37\nПхенян расмийлари Жанубий Кореядан борадиган мутахассисларнинг Шимолий Кореядаги Кэсон саноат ҳудудига киришини тақиқлаб қўйди. Бу ҳудудда қолаётган 800дан ортиқ жанублик ишчи эса қайтиб кира олмаслиги боис ишини йўқотишдан қўрқиб, ҳудудни тарк этмаётир.\nПхеняннинг қарори ортидан Кесон эркин саноат ҳудудида қолаётган Жанубий кореялик мутахассисларнинг хавфсизлиги кун тартибига чиқди.\nЖумладан, Жанубий Корея Шимолий Кореядаги эркин саноат ҳудуддаги ўз фуқаролари хавфсизлигини таъминлаш учун ҳар қандай чора, жумладан, “ҳарбий чора” қўллашга ҳам тайёрлигини билдиргани бундай эҳтимолни янада кучайтирди.\nЖанубий Корея Мудофаа вазири Ким Куан Жин бу билан боғлиқ режа ишлаб чиқилаётганини айтди.\nЧоршанба куни эрталаб расмий Пхенян жанубий кореялик мутахассисларнинг Кэсон саноат ҳудудига киришини тақиқлаб қўйгани ҳақида маълум қилган.\nЖанубий Кореянинг Бирлашув масалалари бўйича вазирлиги матбуот вакили Ким Юнг Сок бу ҳақда журналистларга маълум қилди.\n- Бугун эрталаб, Шимолий Корея саноат ҳудудига киришни тақиқлаб қўйганини бизга маълум қилди. У ердаги ишчиларимиз чиқиб кетишлари мумкин экан, лекин киришлари тақиқланган. Ҳукуматимиз юзага келган бундай вазиятдан таассуфда эканини баён қилади, деди Ким Юнг Сок.\nҲозирда Кесонда 800дан ортиқ жанубий кореялик мутахассис бор. Улар мазкур ҳудуддаги юздан ортиқ заводда шимолий кореялик ҳамкасблари билан бирга ишлашади.\nМазкур ҳудудга тақиқ жорий этилганидан бир соат ўтиб, саноқли жанубий кореялик ўз мамлакатига қайтди.\nЖанубий Кореянинг Бирлашув масалалари бўйича вазирлигига кўра, ҳозирда кўпчилик жанубий кореялик мутахассис ва тадбиркорлар масала тинч ечим топади, деган умидда кўнгилли равишда Кэсонда қолмоқда.\nЖанубий кореяликларнинг Кэсондаги саноат ҳудудига киришига тақиқ Корея ярим оролдаги вазият ўта таранглашган паллада юз берди.\nШимолий Корея ўтган шанба куни жанубий қўшниси билан "уруш ҳолати"га кирганини эълон қилганди.\nРасмий Пхенян ўтган феврал ойидаги ядровий синови ортидан Бирлашган Миллатлар Ташкилоти томонидан киритилган жазо чоралари ва АҚШнинг қўшниси билан ҳамкорликда амалга оширган йиллик ҳарбий машғулотидан ғазабда.\nЎтган ҳафта Шимолий Корея стратегик ракеталари АҚШнинг Гуам ва Ҳавайи ороллари ҳамда мамлакатнинг асосий қисмидаги ҳарбий базаларига қаратилганини эълон қилди.\nШимолий Корея ўз ядровий дастурини янада тараққий топтириш аҳдида қатъий эканини ошкора баён этиб келади.


Хитой давлат банкларининг топ-менежерлари маошнинг пастлиги туфайли ишдан бўшамоқда\nХитойнинг энг йири давлат банклари раҳбарлар кадрлар топишга қийналмоқда, негаки топ-менежерларнинг кўпчилиги маошнинг пастлиги туфайли ишдан бўшамоқда. Бу ҳақда China Daily нашри ёзмоқда.\n“Юқори даражадаги раҳбарларнинг ишдан бўшатилиши тўлқини Хитой банкларида мисли кўрилмаган даражага етди. Давлат банкларидаги эскича маошлар ҳамда онлайн молия секторидаги катта маошли ишларнинг кўплиги бу тенденцияни янада ривожлантирмоқда”, - дейилади нашрда.\n52 нафар етакчи банк бошқарувчилари ўз ихтиёрига кўра бўшаб, бошқа соҳаларга ўтиб кетган. Булар орасида Хитой банки ва Хитой қурилиш банки ходимлари ҳам бор. Фонд биржаларининг маълум қилишича, 16 листинг банкларидан яна 10таси президентлари ва президент ўринбосарлари билан шартномаларни бекор қилганликларини маълум қилишди.


5 ТА МУҲИМ ТАШАББУС АМАЛДА\non 16 Февраль 2020 .\nЎзбекистон Республикаси Президенти Ш.М.Мирзиёев томонидан илгари сурилган 5 та муҳим ташаббус ижросини таъминлаш ва қўллаб-қувватлаш мақсадида Наманган шаҳридаги 48-сонли мактабгача таълим ташкилотида 2 ташаббус бўйича ташкилот тарбияланувчилари ўртасида “Соғломжон-полвонжон” мусобақалари бўлиб ўтди.\nМУНОСАБАТ: БИЗНИНГ ҲИССАМИЗ\non 27 Январь 2020 .\nКейинги йилларда мамлакатимизнинг ижтимоий-иқтисодий тараққиётини янада жадаллаштириш масаласи кун тартибига қўйилди. Жамият ҳаётининг барча жабҳаларида туб ислоҳотларнинг амалга оширилиши у ёки бу соҳа фаолиятида ўзгариш ясабгина қолмай, одамлар онгини ҳам юксалтирмоқда. Халқимизда ёрқин келажакка умид, эртанги кунга ишонч мустаҳкамланмоқда.\nДавлатимиз раҳбарининг Ўзбекистон Республикаси Олий Мажлисига йўллаган Мурожаатномаси билан танишар эканман, хаёлимдан беихтиёр шу фикрлар ўтди. Мазкур ҳужжатда тараққиётнинг янги, янада юксакроқ марраларини эгаллаш учун жадал ислоҳотлар, илм-маърифат ва инновацияларни ривожлантириш зарурлиги таъкидланди. Албатта, бунда ташаббускор, ислоҳотчи, истиқболни кўзлаб фикр юрита оладиган янги авлод кадрларини тарбиялаш зарурлиги, илм йўқ жойда қолоқлик, жаҳолат ва албатта, тўғри йўлдан адашиш рўй бериши мумкинлиги қайд этилди.\nМурожаатномада таълим соҳасида ислоҳотларни амалга ошириш юзасидан ҳам қатор фикрлар билдирилганлиги диққатга сазовордир. Хусусан, бу борада бултур амалга оширилган ишлар барчамизни қувонтирмай қўймайди. Президентимиз таъкидлаганидай, 2019 йилда мутлақо янгича мазмун ва шаклдаги 4 та Президент мактаби, 3 та Ижод мактаби иш бошлади. Олий таълимни ривожлантириш учун ўтган йили 19 та янги олий ўқув юрти, жумладан, 9 та нуфузли хорижий университетнинг филиали очилди. Етакчи хорижий университетлар билан ҳамкорликда 141 та қўшма таълим дастури бўйича кадрлар тайёрлаш йўлга қўйилди. Олий таълим муассасаларига жами 146 минг 500 нафар ёки 2016 йилга нисбатан 2 баробар кўп талаба ўқишга қабул қилинди.\nМактабгача таълимни ривожлантириш борасида бошлаган ислоҳотларимиз натижасида ўтган йили 5 минг 722 та давлат, хусусий, оилавий болалар боғчалари ташкил этилди. Шунинг ҳисобидан фарзандларимизни мактабгача таълим билан қамраб олиш даражаси бир йил давомида 38 фоиздан 52 фоизга кўтарилди. 2020 йилда эса бу кўрсаткични 60 фоизга етказиш масаласи ўртага қўйилди.\nШу ўринда мактабгача таълимни ривожлантиришда вилоятимизда, жумладан, шаҳримизда қатор ибратли тадбирлар амалга оширилаётганлигини айтиб ўтиш лозим. Ҳар биримизни хурсанд этадиган жиҳат шундаки, Наманганимизда ҳам янги-янги масканлар очилиб, кичкинтойларни ўз бағрига олмоқда. Ўтган йилнинг ўзида қирққа яқин янги мактабгача таълим ташкилотлари фаолият бошлади. Улар орасида давлат хусусий-шерикчилик асосидаги, нодавлат ва оилавий мактабгача таълим ташкилотлари бор. Шунингдек, олти ёшлилар учун жами 125 тадан ортиқ қисқа муддатли гуруҳлар ҳам ташкил этилди. Натижада болаларни мактабгача таълим ташкилотларига қамраб олиш даражаси сезиларли даражада ошди.\n2020 йилда мазкур кўрсаткични 60 фоизга етказиш чора-тадбирларини кўрамиз. Бу, бизнинг Мурожаатномада қўйилган вазифаларни бажаришга қўшган муносиб ҳиссамиз бўлади. Албатта, янги, илғор педагогик технологиялар асосида таълим-тарбия савиясини юқори даражага кўтариш ҳам диққатимиз марказида туради.\nНаманган шаҳар халқ таълими бўлими мудири.\n48-МТТда “ВАТАНПАРВАРЛИК ОЙЛИГИ” ТАДБИРИ\non 10 Январь 2020 .\nЎзбекистон Республикаси Қуролли кучлари ташкил этилганлигининг 28 йиллиги ва 14 январ - “Ватан ҳимоячилари куни” муносабати билан Наманган шаҳридаги 48-сонли мактабгача таълим ташкилотида Ўзбекистон Мудофаага кўмаклашувчи “Ватанпарвар” ташкилоти, Наманган вилояти мудофаа ишлари, Ўзбекистон ёшлар иттифоқи марказий Кенгаши, ҳамда шаҳар мактабгача таълим бўлими билан хамкорликда “Ватанпарварлик ойлиги” доирасида “Ватанпарварлик миллий юксалиш кафолати” шиори остида маънавий- маърифий тадбир ўтказилди. Тадбир сўнгида МТТ болажонларнинг ҳарбий чиқишлари тадбирга ўзгача кўтаринкилик бахш этди.\n“ЮКСАЛИШ” МФЙда ЯНГИ МТТ ОЧИЛДИ\non 30 Декабрь 2019 .\nНаманган шаҳридаги “Юксалиш” маҳалла фуқаролар йиғинида янгидан қуриб битказилган давлат мактабгача таълим ташкилотининг очилиш маросими бўлиб ўтди. Замонавий талаблар асосида бунёд этилган 46-сонли мактабгача таълим ташкилотининг лойиҳа қиймати 15 млрд. 741 млн. сўмни ташкил этиб, 385 ўринга мўлжалланган бўлиб, 50 та янги иш ўрни яратилди. 15 та гуруҳ хонаси, кутубхона, мусиқа, гимнастика ва жисмоний тарбия заллари замонавий жиҳозлар билан жиҳозланган. 160 нафар болага мўлжалланган умумий овқатланиш хонаси, 2 та чўмилиш ҳавзаси, ёзги айвончалар, ўйингоҳларда тарбияланувчилар учун барча шароитлар яратилган. Тадбирда вилоят ҳокими Х.Бозаров, вилоят ҳокимининг ўринбосари П.Маткаримов, шаҳар ҳокими Ш.Абдуразаков, вилоят Мактабгача таълим бошқармаси бошлиғининг ўринбосари А.Юлдашев, шаҳар Мактабгача таълим бўлими раҳбар-ходимлари, нуронийлар, маҳалла фаоллари, ота-оналар ва оммавий ахборот воситалари вакиллари иштирок этдилар.\nЯНГИ ЙИЛ ЎЙЛАРИ: МАКТАБГАЧА ТАЪЛИМ – КЕЛАЖАК АСОСИ\non 27 Декабрь 2019 .\nЯна бир неча кундан сўнг тарихда ўчмас излар қолдирган 2019 йил билан ҳам хайрлашиб, янги йил сари қадам қўямиз. Ўтган давр мамлакатимизнинг ижтимоий-иқтисодий тараққиётида муҳим роль ўйнади. Ҳар биримизни хурсанд этадиган жиҳат шундаки, кейинги пайтда бошқа соҳалар қатори мактабгача таълим ҳам юқори суръатлар билан ривожланмоқда. Бошқа ҳудудлар қатори шаҳримизда ҳам янгги-янги масканлар очилиб, кичкинтойларни ўз бағрига олмоқда.\nМасалан, шу йил бошида вилоят марказида мактабгача таълим ёшидаги болалар сони 54384 нафарни ташкил этди, Боғчаларга қамраб олинганлар миқдори эса 24 фоизни ташкил этди. Бу кўрсаткични яхшилаш мақсадида қатор тадбирлар амалга оширилди. Мактабгача таълим ташкилотлари тармоғини кенгайтириш диққат марказида бўлди. Натижада ўн ой мобайнидаёқ 33 та, шундан 2 та давлат хусусий-шерикчилик асосидаги нодавлат мактабгача таълим ташкилотлари, 16 та нодавлат ва 15 та оилавий нодавлат мактабгача таълим ташкилотлари фаолиятлар йўлга қўйилди. Бундан ташқари, қамровни кенгайтириш мақсадида олти ёшлилар учун жами 126 та қисқа муддатли гуруҳлар ҳам ташкил этилди. Уларга 5500 дан зиёд кичкинтойлар жалб этилди. Натижада болаларни мактабгача таълим ташкилотларига қамраб олиш даражаси 45 фоиздан ошиб кетди. Албатта, бу чегара эмас ва келгусида соҳани ривожлантириш юзасидан олиб борилаётган ишлар изчил давом эттирилади.\nЯна бир диққатга сазовор томони шундаки, кейинги даврда нодавлат, давлат-хусусий шерикчилик асосидаги ва оилавий мактабгача таълим ташкилотлари сони ҳам ортиб бормоқда. Улар орасида мен раҳбарлик қилаётган “Ширинтой беғубор болажон” нодавлат МТТ ҳам бор. Бизда айни пайтда 160 нафар ўғил-қиз таълим-тарбия олмоқда. Машғулотлар замонавий педагогик технологиялар асосида олиб борилмоқда. Бунда тажрибали тарбиячилар Рислиғой Юнусова, Елена Захаричева, Шаҳноза Атаханова, Наргиза Нурбоева айниқса, ибрат кўрсатмоқдалар. Болаларни инглиз тилига барвақт ўргатиш мақсадида тўгараклар ҳам ташкил этилган.\nЯқинда матбуотда Ўзбекистон Республикасининг “Мактабгача таълим ва тарбия тўғрисида”ги қонуни эълон қилинди. Мазкур ҳужжат соҳа ходимлари олдига бир қатор муҳим вазифаларни қўяди. Қайд этилганидай, мактабгача таълим ва тарбия — болаларга таълим ва тарбия беришга, уларни интеллектуал, маънавий-ахлоқий, этик, эстетик ва жисмоний жиҳатдан ривожлантиришга, шунингдек болаларни умумий ўрта таълимга тайёрлашга қаратилган узлуксиз таълим туридир. Бу борадаги давлат стандарти эса таълим-тарбия жараёнининг ҳажмига, мазмунига ва сифатига, мактабгача таълим ташкилотини қуриш ва жиҳозлашга, шунингдек мактабгача ёшдаги болаларнинг соғлом овқатланишини ва хавфсизлигини ташкил этишга доир мажбурий талаблардан иборат.\nҚонунда нодавлат мактабгача таълим ташкилоти нодавлат таълим хизматларини кўрсатиш соҳасидаги фаолиятни амалга оширишга доир лицензия асосида мактабгача таълим ва тарбия соҳасида таълим ва тарбия хизматларини кўрсатувчи юридик шахс эканлиги ҳам кўрсатилган. Ҳеч шубҳа йўқки, ушбу қонунда белгиланган талаблар асосида иш юритиш соҳани янада тараққий эттиришга хизмат қилади.\n“Ширинтой беғубор болажон”\nнодавлат мактабгача таълим


«Ўзбеккино» Канн фестивалида Гран-прини қўлга киритган режиссёрга идишлар жамланмасини совға қилди / Ўзбекистон янгиликлари, энг сўнгги хабарлар\nМАДАНИЯТ 0 Шархлар 6006 кўрилди\n«Ўзбеккино» Канн фестивалида Гран-прини қўлга киритган режиссёрга идишлар жамланмасини совға қилди\n72-халқаро Канн фестивали доирасида ўтказилган Entr’2 Marches қисқа метражли фильмлар фестивалида «Чой» фильми учун Гран-прини қўлга киритган ўзбекистонлик ёш режиссёр Шокир Холиқовга «Ўзбеккино» миллий агнетлиги идишлар жамланмасини совға қилди. Бу ҳақда ўзи Facebook’даги саҳифасида пост қолдирган.\n«Каннда қўлга киритилган Гран-при мукофоти учун «Ўзбеккино» миллий агентлигидан ‘Чой’ фильмига берилган эсдалик совғаси! «Ўзбеккино»га ўз миннатдорчилигимни билдираман! Катта раҳмат!», — деб ёзган режиссёр.\nКейинроқ у постини ўчириб ташлаган.\n«Чой» — Ўзбекистон давлат санъат ва маданият институти битирувчиси Шокир Холиқовнинг диплом иши. Ушбу қисқа метражли фильм нафақат Канндаги фестивалда, балки PROlogue кинофестивалида, «Изҳор» ёшлар ижодиёти танловида совринли ўринларни қўлга киритган, шунингдек, Македония, Россия, Ҳиндистон, Қозоғистон, Қирғизистон ва бошқа мамлакатлардаги халқаро кинофестивалларда эътироф этилган, деб ёзади «Дарё».\nБлогер Шаҳноза Тўрахўжаева бу воқеага нисбатан танқидий постини эълон қилди:\n— Суратдаги йигит Шокир Ҳолиқов - PROlogue фестивалининг 3 карра совриндори. Шу учала фильмининг ҳар бири халқаро миқёсда камида 6 тадан мукофот олган. «Чой» 15 та соврин олди, шулардан 5 таси Гран-при. Орасида Канн фестивалиники ҳам бор. Ўша совринлар ёнида «Ўзбеккино»нинг бу совғаси ҳам ажойиб бўлиб турса керак...\nШокир Каннга бормади, ўша 20 кишининг ичида унга жой топилмади. 3 карра PROlogue совриндорига нега жой топилмайди? Ким билсин энди? Каннга фақат миллионлаб доллар сарфлаб (совуриб) «Скорпион»дек «шедевр»ларни суратга олганлар борса керак-да.\nянв 27 / 2017\n"Ўзбеккино" бош директори ўринбосари тайинланди\nЎзбекистонлик курашчи Боку Гран-присида кумуш медални қўлга киритди\nЎзбекистонлик спортчи юнон-рим кураши бўйича Гран-При совриндори бўлди


1-маъруза. Тақсимланган тизимларнинг ташкил этилиши (2 соат) - bet 5\n2.2-расм. Маълумотлар базаси тизимининг классик архитектураси.\nКлассик архитектура қатор мухим устунликларни таъминлаб беради. Биринчидан ўзининг синфида энг зўри (best-of-breed) бўлган компоненталарнинг барча даражасидан фойдаланиш имкониятини беради. Иккинчидан классик архитектура маълумотларни сақлаш, Веб, илова серверлари кенг масштабда ишлаш имконини беради. Мисол учун фойдаланувчилар сонини актив тарзда ўсиши оқибатида келиб чиқадиган муаммони, Веб ва Илова серверларини сонини ошириш ёрдамида ишчи юкламани осонгида камайтириш имконияти мавжуд бўлади.\nИшчи юкламанинг камайтирилиши эса баъзи сервер терминалларининг ўчириб қўйилиши ёки бошқа мақсадларда фойдаланиш имконини беради. Маълумотларни сақлаш даражасида хам терминаллар ёки қаттиқ дисклар сонини ошириш йўли билан маълумот сиғимини кўпайтириш шу билан бир қаторда ўтказувчанлик қобилиятини хам ошириш мумкун бўлади. Юкламани кўпайиши ва камайиш холати хам хотирига мос тарзда кечади.\nКлассик архитектуранинг потенциал нозик қисми маълумотлар базаси сервери хисобланади. Агар маълумотлар базаси серверининг юкламаси хаддан зиёд кўпайиб кетса янада кучлироқ сервер харид қилишга тўғри келади. Одатда маълумотлар базаси сервер қурилмалари қиммат қийматга эга хисобланади, негаки бундай қурилмалар жуда кўплаб сўровларни қайта ишлаши ва сўровлар пик даражага етганида хам ишлаш қобилиятини йўқотмайдиган қурилма хисобланади.\nКлассик архитектуранинг ечими сифатида тақсимланган ёки “булут” тизими архитектураси тақдим этилади, бунда маълумотлар базаси сервери ягона эмас дунёнинг исталган қисмидаги серверларнинг тўплами сифатида келтирилади (2.3 - расм). Бунда маълумотлар базасига тушган юклама ортиб кетиши натижасида тизим ўз юкламасини бошқа серверга узатади, яъни юклама умумий тақсимланиш жараёнида йўқ бўлиб кетади ёки ортиқча вақт талаб этмай иш самарадорлигини ошишига имконият беради.


Хокимлик янгиликлари-Музработ туманида секторлар раҳбарлари ҳисоб берди\nГлавная Хокимлик янгиликлари Музработ туманида секторлар раҳбарлари ҳисоб берди\nМузработ туманида секторлар раҳбарлари ҳисоб берди\n2020-10-09 / 108\nСурхондарё вилоятида "қизил" ҳудудга киритилган чекка Музработ тумани етарли салоҳиятга эга. Бироқ, воҳадаги бир қатор йўналишларда кўрсаткичлар жуда паст. Айни пайтда ҳудудни ижтимоий-иқтисодий ривожлантириш, одамларнинг турмуш даражасини ошириш, аҳолининг бугунги кундан рози бўлиб яшашини таьминлаш тумандаги барча раҳбарларнинг кундалик иши, муҳим вазифасидир.\nТуманда мавжуд имкониятлардан самарали фойдаланиб, ҳудудни янада юксалтириш учун қандай ишлар амалга оширилиши керак? Халқ депутатлари Музработ тумани кенгашининг навбатдаги сессиясида ушбу масала атрофлича муҳокама этилиб, тегишли чора-тадбирлар белгиланди.\nХалқ депутатлари туман кенгаши ва тумандан вилоят кенгашига сайланган депутатлар, Олий Мажлис Сенати Фан, таьлим ва соғлиқни сақлаш масалалари қўмитаси раиси Одилжон Иминов, сенат аьзоси Бахтигул Бўтаева, Қонунчилик палатаси депутати Ҳазратқул Хўжамқулов, Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги директори ўринбосари Ғ.Бозоров, журналистлар ва блогерлар иштирок этган сессиясида қайд этилганидек, ҳудудни ижтимоий-иқтисодий ривожлантириш бўйича амалий чора-тадбирлар дастури ишлаб чиқилган. Шунга мувофиқ келгусида туман мавжуд имкониятлардан оқилона фойдаланиш ҳисобига "қизил" ҳудуд рўйхатидан чиқарилади. Иқтисодий-ижтимоий ривожланади.\nТуманда вилоят саноат маҳсулотлари ишлаб чиқаришдаги улуши 2,5 фоизни ташкил этган. 46 миллиард 363 миллион сўмлик саноат маҳсулотлари ишлаб чиқарилган. Бундан уч йил муқаддам туманда 396 кичик бизнес субьекти фаолият юритган бўлса, ўтган йил якунида уларнинг сони 866 тани ташкил этган. 141 минг 400 киши истиқомат қиладиган ҳудудда кичик бизнеснинг тўлақонли ривожланмагани сабабли меҳнатга лаёқатли аҳолининг 5 минг 700 нафари ишсиз фуқаро сифатида руйхатга олинган. Тумандаги 2 639 оиланинг 11 минг 685 аьзоси "темир дафтар"га киритилган. Айни пайтда эҳтиёжманд фуқароларни "темир дафтар"дан чиқариш бўйича доимий иш билан таьминлаш чоралари кўрилиб, 788 оила бу дафтардан чиқарилди.\nСессияда сектор раҳбарлари йўл қўйилган камчиликлар юзасидан аҳолига мурожаат этиб, уларни бартараф этишга қаратилган вазифалар бўйича "йўл хариталари" ҳақида атрофлича маьлумот берди.\nМузработ тумани ҳокими Эркин Алимов дастлаб туманнинг "қизил" ҳудудга ўтиб қолиши сабабларини таҳлил қилиб, ҳудудни янада юксалтириш бўйича кейинги режаларни тақдим этди.\nТўртта сектор раҳбари халқдан туман "қониқарсиз" ҳудудга ўтиб қолгани учун узр сўради.\nСессияда Республика рейтинг баҳолаш тизимида туманга берилган “қониқарсиз” баҳо нафақат тўрт сектор бошлиғи балки, ҳудуддаги катта-кичик раҳбарлар масъулиятини янада ошириб, туманни ривожлантириш бўйича дахлдорлик ҳиссини оширди. Кўрсатиб ўтилган хато-камчиликларни тезкорлик билан бартараф этиш юзасидан аниқ вазифаларни белгилаб олишга имконият яратиб берилгани қайд этилди. Туманни шу йил якунигача “қизил” ҳудуддан “сариқ” ҳудудга, келгуси йил биринчи ярмида “яшил” ҳудудга ўтказиш вазифаси белгилаб олинди.\nСессияда Олий Мажлис Сенати Фан, таьлим ва соғлиқни сақлаш масалалари қўмитаси раиси Одилжон Иминов сўзга чиқди.\nCессия якунида журналист ва блогерлар учун матбуот анжумани ўтказилди. Унда тўрт сектор раҳбари иштирокчиларни қизиқтирган саволларга атрофлича жавоб берди.


Дуо хақида - Fitrat.uz\nБош саҳифа / Мақолалар / Дуо хақида\nIyun 15, 2017\tДуо хақидаda fikr bildirishni o'chirish 661 Кўришлар\nДуо қалбдан чиқадиган чорлаш, истак демакдир. Аллоҳдан сўралган, қалбдан чиққан тилакни – дуо деб атайдилар. Дуо қалбдан чиқса, нима учун дуо қилганда қўлни кутариб сўраймиз, деган ўринли савол туғилади. Абу Хомид Ғаззолий айтадилар: “Аллоҳдан тилак сўрасанг қўлингни кўксинг бараобарига кўтариб осмонга қаратгин. Сабаби, биринчидан, намозни қибласи каъбадур, дуонинг қибласи осмондур. Иккинчидан, бу ҳолатда шикасталик, синиқлик маъноси бор”. Чунки дуо қилиш ҳам ибодат. Шунинг учун дуо қилаётканимизда ҳам банда эканлигимиз эсимиздан чиқмасин.\nДуо қилиш ўрнида фарз, ўрнида вожиб, ўрнида суннат, ўрнида макруҳ, ўрнида ҳаром.\nФарзлиги: Намознинг ўзи дуо – бу фарз, жанозанинг ўзи дуо – бу фарз.\nВожиблиги: Истиғфор айтиш дуо – бу вожиб.\nСуннатлиги: Намозлардан , ибодатлардан кейинги дуо – бу суннат.\nМакруҳлиги: Мушриклар, мунофиқларнинг олдида қилинган дуо.\nҲаромлиги: Ҳаром амалнинг устида дуо қилиш – бу ҳаром ва куфрдир.\nМасалан, бир одам хамр(ароқ) ичяпти. Бир кун келиб тавба қилса, пушаймон бўлса, Аллоҳ кечаман деган. Лекин хамр(ароқ)ни тепасида дуо қилган одам (дуони қасддан истеҳзо қилгани учун) тўрттала мазҳабга кўра диндан чиқади.\nДуо қилинадиган вақтлар:\nАзон ва иқомат орасида.\nИслом лашкари душманга саф тортганида.\nҲожилар арофотда турганида.\nБир ўзи қолиб, Қуръон ёки ҳадислардан таъсирланиб қўзига ёш олганида.\nШу каби фурсатлар бизга етиб қолса, буни бой бермайлик, биродарлар! Чунки бундай ҳолатларда дуоларимиз шак-шубҳасиз қабулдур.\nДуо қилганда муаяйн сўзлар билан дуо қилинади. Чунки дуо қилиш дегани, Қуръон ва ҳадислардаги дуоларни айтиш демакдур! Қуръон ва ҳадисдаги дуо оятларини билмаган одамга, “айтинг” дейилади. Шу сўз дилингиздаги тилакларингизни билдиринг деганидур!\nСўзимизнинг охирида Расулуллоҳ(с.а.в)нинг энг кўп ўқиган дуоларини келтирамиз:\nАбдуллоҳ ибн Умар (р.а) дан ривоят қилинади.\nПайғамбаримиз Расулуллоҳ(с.а.в)нинг энг кўп ўқиган дуолари: Аллоҳим сендан сихат-саломатлик сўрайман. Аллоҳим сендан омонатдорлик сўрайман. Аллоҳим сендан иффат сўрайман. Аллоҳим сендан хусни-хулқ сўрайман. Аллоҳим сендан қазои-қадарга ризолик сўрайман.\nАллоҳ таборака ва таоло дуоларимизни ижобат айласин. Юртимиз ҳамиша тинч, ҳаётимиз фаровон бўлсин. Омийн!\nЗангиота тумани “Абдуллоҳ ибн Равоҳа”\nжоме масжиди имом- хатиби Мадалимов Ғайбулла\nАввалги Кёльнда Марказий масжид очилди\nКейинги Ифторлик – диний бағрикенглик рамзи сифатида


Карзай Афғонистондаги сайловларни юқори баҳолади\nАфғонистон президенти Ҳамид Карзай сайлов участкасида, Кобул, 2014 йилнинг 5 апрели.\nАфғонистон президенти лавозимидан кетаётган Ҳамид Карзай шанба куни мамлакатда ўтказилган президентлик ва муниципал сайловларнинг боришини юқори баҳолади.\nТелевидение орқали қилган мурожаатида Карзай, об-ҳаво шароити ёмон бўлиши ва толиблар томонидан бўлаётган турли таҳдидларга қарамай, афғонистонликлар сайловларда фаол қатнашганларини олқишлади.\nМарказий сайлов комиссиясининг дастлабки маълумотларига кўра, шанба кунги овоз бериш жараёнида 12 миллион сайловчидан 7 миллиони (тақрибан 58 фоиз) иштирок этган.\nМазкур сайлов Афғонистонда ҳокимиятни илк бор демократик йўл билан шакллантириш бўйича муҳим қадам бўлиб ҳисобланади.\nТолиблар таҳдидига қарамай, сайлов кунида жиддий ҳужум қайд этилмади. Шунга қарамай, айрим сайлов участкаларида бюллетенлар етишмаслиги кузатилди.\nҲамид Карзай президентликка иккинчи бор сайланган 2009 йилги сайловларда кўплаб қонунбузарлик, товламачилик ва зўравонлик ҳолатлари кузатилганди.\nКеча бўлиб ўтган президентлик сайловларининг дастлабки натижалари бир неча кундан кейин маълум бўлади.\nҒарб лидерлари Афғонистондаги сайловни олқишламоқда\nАҚШ президенти Барак Обама Америка халқи номидан миллионлаган афғонистонликларни тарихий сайловдаги фаол иштироки билан табриклади.\nАҚШ президенти Афғонистондаги бу сайлов натижасида мамлакат тарихида илк бор ҳокимият демократик йўл билан топширилажагини урғулади.\n- Эндиликда афғонистонликлар АҚШ ва унинг ҳарбий коалициядаги ҳамкорлари ўз қўшинларини олиб чиқиб кетганларидан кейин ўз мамлакатлари учун бутун масъулиятни зиммасига оладилар, - деди Барак Обама.\nАҚШ президентига кўра, бу сайловлар Афғонистоннинг демократик келажагини таъминлаш учун ҳал қилувчи аҳамият касб этади.\nБарак Обама афғон халқи ўз келажаги учун жавобгарликни ўз зиммасига олаётган пайтда уни қўллаб-қувватлаш учун куч-ғайратларини аямаган америкалик ҳарбийлар ва бошқа фуқароларга эҳтиром изҳор қилди.\n“АҚШ суверен, барқарор, яхлит ва демократик Афғонистонни қўллаб-қувватлашда давом этади ва афғон халқи томонидан сайланган янги ҳукумат билан ўзаро ҳурмат асосида ҳамкорлик давом этишини сабрсизлик билан кутиб қолади”, дейилади АҚШ президентининг шанба куни Оқ уй матбуот хизмати томонидан тарқатилган баёнотида.\nБуюк Британия ташқи ишлар вазири Уильям Ҳейг ҳам шанба кунги сайловларни афғон халқининг “улкан муваффақияти” ўлароқ баҳолади.\nАфғонистонлик сайловчиларнинг овоз бериш чоғидаги иштиёқини мақтаган НАТО бош котиби Андерс Фог Расмуссен эса бунда Афғонистон хавфсизлик кучларининг хизмати юксак бўлганини қайд этди.\nСаккиз номзод кураши\nАфғонистонда 5 апрел куни ўтказилган сайловда саккиз нафар номзод президентлик курсиси учун кураш олиб борди.\nМазкур сайловда Афғонистон собиқ ташқи ишлар вазирлари Абдулла Абдулла ва Залмай Расул, собиқ молия вазири Ашраф Ғани президентликка асосий даъвогарлар сифатида кўрилмоқда.\nАгар номзодлардан биронтаси 50 фоиздан кўпроқ овоз олмаса, 28 май куни сайловнинг иккинчи давраси ўтказилади. Сайловнинг иккинчи даврасида кураш биринчи сайловда энг кўп овоз тўплаган икки номзод орасида кечади.\nАфғонистон шимолидаги ўзбеклар етакчиси генерал Абдулрашид Дўстум асосий номзодлардан бири Ашраф Ғанини дастаклашини айтган. Ўз навбатида, Ашраф Ғани сайловда ғолиб чиқса, Абдулрашид Дўстумни вице-президент этиб тайинлашни ваъда қилган.


Золимга эгилманг, ялинманг. Уни лаънатланг!\nby Admin on Fri Mar 19, 2010 9:12 pm\nМинг афсуски бу Каримов ҳукуматига ҳеч ақл фаросат кирмади кирмадида.\nБу гўрсўхталар на бир гапида туради, на бир аёл бечорани ўз ҳолига қўяди.\n"Бечора аёл бола чақасини соғиниб келибди. Тўполон пайти ўқ ёмғиридан қочган аёл экан. Нима қиламиз тегиниб. У ҳам Аллоҳнинг бир бандасику. Яшасин бечора бола чақаларини бағрида" дея Каримовнинг бирорта амалдори уйласа бўлмасмиди? Бўлар эди. "Ке, бир яхшилик қилайлик" деса бўлмасмиди? Бўлар эди.\nАммо улар бундай яхши ўйларга бора олмайди. Чунки улар энг тепасидагидан тортиб энг пастдагигача ёмонлик ва ифлослик касалига мубтало бўлишган.\nУлар бировга яхшилик қилишга қодир эмас, чунки шундай қилса уларни беллари узилиб тушади. Ит итлигини қилади, ёмон ёмонлигини.\nИлгари АҚШдан ҳам бир неча оилалар қайтиб бориб уларнинг ҳам аҳволи шунақа бўлган эди. Нега андижонликлар булардан, бошқалар қўйган хатолардан хулоса чиқаришмайди? Нега улар ўз жонларига қасд қилишади?\nАхир ўша бечора аёл болаларидан узоқда бўлса ҳам ҳар ҳолда озодликда эди, телеефон орқали бўлсада болаларини овозини тинглаб турар эди. Иншооллоҳ яхши кунлар бир куни келар ва ўшанда Ватанга, болалари бағрига қайтиб борар эди. Эндичи, энди нима бўлади? Бечора аёлни не куйларга солади Каримовнинг у итваччалари?\nАхир чет элларда юз минглаб инсонлар сабр қилиб туришибдику - бу итларнинг ҳам кунлари бир куни тугар - деб.\nУларнинг куни тугаши аниқ. Зеро ҳеч қачон зулм ва жаҳолат абадий бўлган эмас.\nАна Сталинни ҳам, Чаушескуни ҳам, Милошевични ҳам, ҳаммасини куни битди. Каримов ва унинг итваччаларини ҳам куни бир куни битади. Бу аниқ нарса. Уларни куни битишига кўпи билан 5..6 йил қолди холос.\nШу учун Ватан, бола чақа, оға иниларини соғинган барча ватандошларга маслаҳат: Ўзингизни ўтга урманг. Азиз умрингизни қутурган итлар тўдасига топшириб кейин улардан марҳамат кутманг. Чунки улардан марҳамат кутиш бу она бўридан сут сўрашдан ҳам мушкулроқ нарсадир.\nКаримов ва у ўз атрофига тўплаган зўравон муттаҳамларни куни яқин йилларда битади. Кўп ҳам куйиниб, оҳ воҳ қилиш ўрнига "Ислом Каримов ҳукуматига ўт кетсин!" деб ҳар куни дуо қилинглар. Кўпчиликнинг қаҳру ғазаб билан ўқиган дуоларининг кучи иблислар ва шайтонлар учун ўлим келтирувчи буюк бир кучдир. Шуни унутманг. Бир пайтда кўпчилик тарафидан ўқилган дуонинг кучи эса ундан ҳам қудратлироқдир.\nИлоҳим Аллоҳ таоло ҳаммамизга сабру-қаноат, қудрат ва шижоат берсин. Овмин Аллоҳу акбар!\n--- Den fre 2010-03-19 skrev Abdujalil Boymatov <b_abdujalil@yahoo.com>:\nАвстралияда бошпана топган 45 яшар қочқин аëл Дилором Абдуқодирова қамоққа олинди\nҲурмат Бобожон. Австралияда бошпана топган 45 яшар Дилором Абдуқодирова 2005 йил 13 май кунги Андижондаги қирғиндан омон қолиб, Қирғизистонга қочиб ўтган ва у ердан БМТ Қочқинлар идораси ëрдамида учинчи давлатларга олиб ўтилган юзлаб андижонликларнинг бири.\nТурмуш ўртоғи ва тўрт фарзанди Ўзбекистонда қолган Дилором Абдуқодирова тўрт йилдан бери 100 нафарга яқин андижонлик қатори Австралия жанубида бошпана олиб, яшаб келаётган эди. Шу йил бошида у Ўзбекистонга\nқайтишга қарор қилади. Австралиядан телефон қилган ва ўзини Шавкат Эгамбердиев деб танитган андижонлик қочқинлардан бири Дилором Абдуқодирова ўтган ҳафта қамалганини билдирди.\nШавкат Эгамбердиев: Бу опамизнинг хўжайинлари атрофидаги таниш-билиш¸ милиция ходимлари билан гаплашганда “Аëлларга\nтегилмайди. Қўрқмай келаверишсин. Эркакларга бирор нарса дея олмайману¸ айнан аëлларга ҳукумат тарафидан ҳеч нарса бўлмайди. Фақат озгина чақирилиб¸ бир нима қилиб қўйилади” деб оғзаки ваколатлар беришган экан. Маҳалла оқсоқолларигача бу ҳақда айтишган экан. Шунга мувофиқ бу опамиз кетишга қарор қилди. Ҳар кимнинг ихтиëри ўзидаю. Бу ерда қолган бошқа оналар бор¸ кексалар бор. Улар ҳам “Шу опага ҳеч нарса бўлмаса¸ биз ҳам қайтамиз” деган кайфиятда туришган эди.\n7 январда кетган бўлса¸ 8 январ куни Тошкентга тушганлар. 12 январ куни уйига боришга рухсат беришган.\nОзодлик: Уни қисқа вақт аэропортда ушлаб туришганми?\nШавкат Эгамбердиев: 8 январда Тошкент аэропортига боришган. У ерда расмиятчилик ишлари бўлган. Булар “Ватанни ноқонуний тарк этган. Ноқонуний чегарадан кириб келган” деган нима қўйганда энди. Тошкентда терговлар бўйича тўрт кун ушлаб туришган. 12 январ куни уйига боришга рухсат беришган. Шу куни яқинларининг¸ фарзандларининг бағрига эсон-омон етиб борган. Маҳалла-кўй¸ қариндошлар ҳаммаси зиëратга келишган. Ҳаммаси яхши бўлиб турган. 1 мартдан мунтазам равишда бу кишини терговга чақириш бошланган. 12 март куни чақиришгандан сўнг сўроқ-саволдан кейин уйига бормаган. Шу ерда олиб қолишган.\nҲозирги кунда Андижон шаҳар Навоий проспектидаги шаҳар Ички ишлар бўлимида сақланаяпти шу опа. Аввалига уч-тўрт кун фарзандлари ва хўжайини бориб хабар олиб турган. Озиқ-овқат бериб туришган. Орадан уч-тўрт кун ўтгандан кейин бунақа хабар олишни ҳам тўхтатиб қўйишган. Ҳозир ҳеч кимга маълумот беришмаяпти. Бу ишни олиб бораëтган терговчининг исми Ғуломов Денис экан.\nОзодлик: У аëлга нима айб қўйилаяпти экан?\n- Улар таъкидлагандай ҳозир фақат чегарани бузиб ўтиш эмас экан.\nУлар “Агар биз қўйсак¸ чегарани ноқонуний бузиб ўтди деган нима қўямиз. Шунга қанчадир жарима тўлайсиз. Бир-бир ярим миллион атрофларида жаримаси бор¸ холос. Сиз хавотир олманг” деб хотиржам қилиб¸ кўнглини кўтариб келишган.\nАслида ниятлари бошқа экан. Кейин биз ҳам ҳайрон бўлиб қолдик. Опамиз асли соддагина меҳнаткаш ўзбек аëли. Нимага ҳукумат бу даражада пасткашликка бориб кетаяпти¸ дейди Австралиядан\nтелефон қилган ва ўзини Шавкат Эгамбердиев деб танитган андижонлик қочқинлардан бири.


Ҳалабни қайта тиклаш: Уруш ортидаги сурияликлар ҳаётига назар - BBC O'zbek\nҲалабни қайта тиклаш: Уруш ортидаги сурияликлар ҳаётига назар\nЛиз Дюсет Халқаро масалалар бўйича етакчи мухбир\n«Сабабини билмайман, лекин мен унга ошиқ бўлиб қолдим,» дея севгисига иқрор бўлади Ала ал-Саед суюклисидан кўзини узмай.\nУшбу суриялик тарихчининг кўнгли эса «ғалаба» маъносини англатувчи қадимий Боб ал-Наср дарвозасига тушган.\nСурия: Россия ҳаво ҳужумлари оқибатида "ўнлаб тинч аҳоли вакиллари" қурбон бўлган\nҲалабнинг тош ётқизилган тор кўчалардан иборат кўҳна мавзеларига элтувчи бошқа тарихий дарвозалар каби Боб ал-Насрнинг қалин тошлардан бунёд қилинган арк қисми ҳам бу ерда бўлган жанглар оқибатида вайронага учраган.\nБоб ал-Наср бир йилдан сал кўпроқ муқаддам якун топган Ҳалаб учун қонли жанглар оқибатида энг кўп зарар кўрган тарихий обида ёки ўрта асрларга оид шаҳар деворларининг энг улуғвор дарвозаси эмас.\nБироқ, ҳозирда сурияликлар шаҳарнинг чексиз вайроналари аро ўзлари учун қадрли бўлган обидаларни қадамба-қадам қайта тикламоқдалар. Озод бўлган шаҳарни қайта тиклаш жараёни айнан машаққат ва тиришқоқлик ила секин-асталикда давом этмоқда.\nАйни пайтда ҳеч кимда, шу билан бирга Сурия ҳукуматида ҳам, Ҳалабнинг афсонавий тарихий меросини қайта тиклаш, замонавий шаҳарни жонлантириш учун асосий хизматларни қайтадан йўлга қўйишга ажратилиши зарур бўлган маблағ йўқ. Тахминий ҳисобларга кўра, бу ишларни амалга ошириш ўн миллиардлаб долларни талаб этади.\n«Биз 'Боб ал-Наср Дўстлари' деган кичик жамоат ташкил қилдик,» дейди Ала ал-Саед шаҳарнинг саноқли қолган тош терувчиларидан бири тарашланган тошларни бир чизиқда жойлаштириш учун болғачасида майинлик билан зарб берар экан. «Биз бой эмасмиз, лекин шаҳримиз учун сарфлашга бироз маблағимиз бор.»\nБир вақтлар исёнчилар назорати остида бўлган шаҳарнинг шарқий қисмидаги кўчалар ҳануз вайрона уюмлари ва қочқинликка юз тутган одамларнинг буюмлари билан тўлиб ётибди. Болалар поябзали, металл чойнак ва футболка бир вақтлар осуда ҳаёт кечирган шаҳарликлардан қолган ягона нарсалардир. Уруш ушбу шаҳар юзига даҳшатли чандиқлар солган: ҳар ёқда ер билан битта бўлган бинолар ва ярми портлаб кетган уйлардан иборат маҳаллалар.\nЛекин ушбу вайрона шаҳарга асталик билан ҳаёт қайтмоқда. Энг кўп зарар кўрган маҳаллалардан бирида Ум Ҳалил менга қўлидан келганча тиклашга муваффақ бўлган нарсасини кўрсатади.\nУнинг оиласига тегишли сарғиш-жигарранг уйнинг шифти қўпол алебастр ямоқлар билан қайта таъмирланибди. Дераза ромлари ҳам, дид билан бўлмасада, пластик билан қопланган. Уйга электр қуввати ёки водопровод ўтказилмаган.\nУм Ҳалил оиласи ушбу вайрона маҳаллага қайтганларнинг ягонасидир. Ўз уйига қайтган бошқа сурияликлар сингари бу оила ҳам шиддатсиз жанглар вақтида қирғоқбўйи Латакия каби ҳукумат назорати остидаги ҳудудларда жон сақлашга мажбур бўлган.\n«Шифтни таъмирлаш учун бироз қарз олдик,» деб ҳикоя қилади Ум уйида ягона қолган мебели - зувала диванда олти боласидан учтасини ўзига полапонлардек қапиштириб олганча. Умнинг турмуш ўртоғи эса ҳорғин кўзлари билан тикилиб туради. Унинг бу бепарво нигоҳида оила бошига тушган даҳшатли кўргуликлар гавдаланади, гўё.\nБарбод бўлган умрлар эса бинолардек осон тикланмайди.\n«Эрим ҳозир ишламаяпти,» давом этади Ум Ҳалил. «У ишлаган завод вайрон бўлган, лекин унинг тикланишидан умидвормиз.»\nКатта-кичик заводлар бир вақтлар Суриянинг саноат маркази бўлган Ҳалабнинг иқтисодий жон томирлари эди.\nImage caption Лейрамон иқтисодий ҳудудида қақшатқич жанглар кечгани изларини кўриш мумкин.\nЭндиликда эса Ҳалабнинг энг четида жойлашган Лейрамон Иқтисодий Ҳудуди шаҳарнинг катта қисмини остин-устун қилган жангларни иложсизлик ила кузатишга маҳкум.\nАйни фронт чизиғи Лейрамондан атиги бир неча юз метр нарида, холос.\n«Юрак хуружига учрадим,» дея хитоб қилади Бассел Насри бир вақтлар Яқин Шарқнинг энг йирик пластик ишлаб чиқарувчиларидан бири бўлган фабрикасининг жанглардан сўнгги аҳволига илк бора кўзи тушгандаги ҳолатини изоҳлаш учун. «Ҳаммаси даҳшатли эди. Ҳамма нарса вайрон қилинган эди.»\nАслида ҳам, қандай қилиб ўз оилавий бизнесининг вайронага учраши ва муросасиз Исломий гуруҳлар томонидан талон-тарож қилинишини кундалик хабарлардан билган илк кезлардаёқ Насри ҳақиқий юрак хуружини бошдан ўтказган.\nБу жонсиз вайрона кенгликлар ичра ҳаётга қайтган ягона текстиль фабрикаси ўзининг суронли генератори билан ўлик сукунатни бузиб турибди. Фабрика ичкарисининг ярмида пахтадан йигирилган оқ ип ғалтаклари ғарами уйилиб ётибди.\nЎкирганча ишлаб ётган машиналарнинг аксарияти Президент ал-Ассад иттифоқдошларидан бўлмиш Хитойдан келтирилган. Эҳтиёт қисмлар ҳам айни шу давлатдан харид қилинади.\nФабрика биносининг иккинчи ярмини сукунатга чўмган улкан машиналар эгаллаган. Бу машиналар мухолиф кучларнинг муҳим қўлловчиларидан бири - Буюк Британияда ишлаб чиқарилган.\nУруш ҳануз тугаганча йўқ\n«Қайта тиклаш ишлари узоқ муддат ва улкан маблағ талаб қилади, аммо ҳозирда биз учун энг зарур нарса импорт ва экспорт амалларини чеклаб турган Ғарб санкцияларининг олиб ташланишидир,» тушунтиради Ҳалаб Саноат Палатасининг раис ўринбосари бўлмиш Насри.\nБироқ уруш ҳозирча якунига етгани йўқ. Ўзининг яқиндаги нутқида «Ассад режими билан ҳар қандай давлат ўртасидаги иқтисодий алоқаларни қўллаб-қувватламаймиз» деб таъкидлаган сўзлари билан АҚШ Давлат Котиби Рекс Тиллерсон ҳам мазкур воқеликка аниқ ишора қилди.\nИтоатсизлик эса қайта тиклаш машаққатларини янада оловлантирмоқда.\nКўҳна қалъанинг тош таянчларига илинган баннер юзига кимдир бўёқ пуркагич билан #Ҳалабга_Ишон ҳештагини ёзиб кетибди. Баннернинг ёнгинасидан Ҳалаб билан бирга эканлигини баралла эълон қилаётгандек таассурот қолдирувчи Президент Ассаднинг қўлини силкитганча жилмайиб турган улкан сурати жой олган.\nШаҳардаги энг баланд бинонинг юқорисига Сурия байроғи тикилган ва Ассад сурати ўрнатилган. Шу билан бинонинг бўйи янада чўзилгандек туйилади.\nБир вақтлар исёнчилар қўли остида бўлган мавзелардаги мактаблар таъмирдан чиқарилиб, очилишга тайёрланаётгани ҳақида илкис хабарлар қулоққа чалинади.\nImage caption Фуқаролар уруши вайроналарига қарамасдан, тадбиркорлик руҳи баландлигини кўриш мумкин.\n«Руҳимиз ва вужудимизни сенга бахшида қиламиз, Ассад!» дея сурон солади Шарқий Ҳалабдаги энг катта мактаб ўқувчилари ватанпарварлик руҳидаги мисраларни куйга солишни машқ қилар экан. Бу ердаги мактаблар ўқитувчиларининг аксарияти шаҳар ғарбидан келган.\n«Агар биз Ватанимизни севсак, Президентимизни ҳам севишимиз шарт,» дейди Муҳаммад Боязид эндиликда қий-чув солиб ўйнаётган болалар билан тўлган шовқинли мактаб ҳовлисида мен билан суҳбатлаша туриб. «Ҳозирги вазият бир ой олдинга қараганда бирмунча яхши ва яхшиланишда давом этмоқда.»\nШифокорлар ва ҳамширалар каби эски тартибга қарши бош кўтарган давлат хизматчилари шаҳарни ташлаб кетишган. Уларнинг тақдирлари бундан буёқ Ҳалаб билан ҳамнафас эмас, ҳеч қачон ҳамнафас бўлмагандек, гўё.\nШаҳарнинг нисбатан бой ғарбий қисми йилларга чўзилган қонли жанглар гувоҳи бўлмаган. Аммо бу қисмда яшовчилар ҳам қамаллар ва мунтазам такрорланиб турувчи ногаҳоний ҳужумлар даҳшати ичра жон сақлашга мажбур бўлишган.\nПрезидентнинг қизғин тарафдорларидан бошқа аксарият ҳалабликлар, эндиликда, сиёсатга алоқадор саволлардан ўзларини олиб қочаётганларига гувоҳ бўлиш мумкин.\n«Урушдан сўнг одамлар тафаккури ва шаҳарда ўзгариш бўлиши табиий,» изоҳлайди шаҳарнинг ҳар бир қисмидаги уруш даҳшатларини тасвирларда муҳрлаган сураткаш ва кинорежиссёр Исса Тума. «Баъзи одамлар ортга қайтмайди. Шунингдек, шаҳарнинг баъзи қисмлари ҳам қайта тикланмайди.»\nТума осмонга бўй чўзган қалъа деворлари остидаги вайроналар уюмидан тозаланган кенг кўчаларга ишора қилади.\nОрқасини очганча ширин қаҳва ва чой сотаётган кичик юк машиналар шаҳарнинг машҳур тадбиркорлик руҳини қайта жонлантираётган тимсоллар каби кўзга ташланади.\n«Ой ўтган сари кичик ўзгаришларни кўришингиз мумкин,» дейди Тума умидворлик йўғрилган сўзлари билан совуқ қиш ёмғири пўрим шляпасига томчилар экан. «Ҳозирда одамларнинг фикру-ҳаёли ҳаётни қайта тиклашга қаратилган.»\n«Шу билан бирга сиёсатни ҳам ёддан чиқаришмаган,» қўшимча қилади у.


Олмаотада «Январь воқеалари» гумонланувчиларнинг яқинлари митингга чиқди (видео)\n1 июнь куни Қозоғистонда январь воқеаларидан кейин қийноқларни бошдан ўтказган ва тергов қилинаётган 15 га яқин фуқаронинг қариндошлари Олмаота прокуратураси олдига йиғилиб, ўз иддаолари юзасидан тегишли текширув ўтказишни талаб қилишди.\nЙиғилганлар «Бўстандиқ!» («Озодлик!») деб ҳайқирди. Улар яқинларининг портретлари ва «Бизнинг эрларимиз, ака-укаларимиз ва болаларимиз террорчи эмас», «Биз халқаро терговни талаб қиламиз!», дея ёзув туширилган плакатлар билан чиқишди. Иштирокчилар расмийларни ўз яқинларига қўйилган айбловларни олиб ташлашга чақирди.\nЖурналист Данияр Молдабеков Инстаграмда жойлаган видеода воқеа жойига етиб келган ҳокимлик вакили «ҳеч қандай хабарнома бўлмагани» ва бу ҳаракат «ноқонуний» эканини айтган. Ҳокимлик вакилининг сўзлари йиғилганларнинг норозилигига сабаб бўлди. «Биринчи навбатда, одамлар бу ерга нима учун келганини сўранг», деди бир неча намойишчилар жавобан.\nЯнварь воқеалари чоғида маҳбусларга нисбатан қийноқлар қурбони бўлганлардан бири, олмаоталик сураткаш Саят Адилбекули 1 июнь куни Озодлик билан суҳбатда режалаштирилган намойиш куни қурбонлар оммавий равишда коррупцияга қарши кураш хизматига чақирилганини айтди. Коррупцияга қарши кураш хизматидан изоҳ олишга уринишлар муваффақиятсиз тугади.\nБугун Олмаота прокуратураси яқинида идоралараро тергов-тезкор гуруҳи вакиллари билан учрашишни талаб қилиш учун 50-60 га яқин одам, асосан ҳибсда қийноққа солинганини айтганлар ва январь воқеалари бўйича айбланаётганларнинг қариндошлари йиғилишни режалаштирган.\nАдилбекули прокуратурага келганида уни ҳибсга олишга уринганликларини, бироқ унинг сўзларига кўра, журналистлар воқеа жойида бўлгани учун улар қўйиб юборилганини айтди.\nЧоршанба куни тушга яқин йиғилган 15 га яқин одам прокуратура биносига кириб келган, бироқ ходимлар ОАВ вакилларини ичкарига киритмаган. Прокуратура матбуот баёноти кейинроқ берилишини айтди.\nБугун эрталаб полиция январь ойида ҳибсга олинганидан кейин қийноқлардан омон қолган бир неча кишини ҳибсга олгани хабар қилинган эди. Аввалроқ, чоршанба куни улар прокуратура олдида очлик эълон қилишлари ҳақида хабарлар тарқалган эди. Полиция томонидан қўлга олингани айтилаётган одамларнинг телефонлари кун давомида ўчирилган.\nИнсон ҳуқуқлари гуруҳлари январь воқеалари бўйича терговларда холислик йўқлиги ҳақида бир неча бор таъкидлаган.\nКамида 238 кишининг ҳаётига зомин бўлган (расмий маълумотларга кўра) январь воқеаларидан сўнг ҳуқуқ-тартибот идораларининг ноқонуний тергов ва қийноқлар билан боғлиқ ҳаракатлари устидан бир неча юзлаб шикоятлар келиб тушган. Расмий маълумотларга кўра, ҳалок бўлган 238 кишидан камида саккиз нафари ҳибсда вафот этган.\nЯнварь воқеалари пайтида минглаб одамлар ҳибсга олинди, юзлаб одамлар терроризм, тартибсизликлар, қурол ўғирлаш ва бошқа жиноятларда гумон қилиниб ҳибсга олинди. Кўпгина маҳбуслар полиция томонидан қийноқ ва зўравонлик қурбони бўлганликларини айтишди.\nҚозоғистонда январь воқеаларидан кейин икки юздан ортиқ маҳбусларга нисбатан қийноқлар қўзғатилган. Расмийлар ўнга яқин гумондорни ҳибсга олганликларини айтишди.


«Фаргона йули» лойиҳа йўлини реконструкция қилиш, шунингдек янги турар жой бинолари, хиёбонлар, замонавий бизнес офислар, меҳмонхоналар, гипермаркет, кўнгилочар марказлар, ижтимоий муассасалар қуришни кўзда тутади «Фаргона йули» лойиҳаси Фаргона йули кўчасидаги 227.57 га майдонга жойлаштирилади. Мазкур йўл 6 250 метр (6.25 км.) узунликдаги йўл трассасини ўзида акс эттиради ва 3 босқичда амалга оширилади.\nЛойиҳанинг мақсади мавжуд трассани модернизациялаш ва ҳудуд атрофини ободонлаштириш, йириш шаҳар магистралларидан бирини уйғун архитектуравий қиёфасини яратишдир. Қурилиш экологик стандартларга риоя қилган ҳолда замонавий европа технологиялари бўйича амалга оширилмоқда.\nЛойиҳанинг асосий мақсади – Тошкент вилоятидаги Тўйтепа аҳоли пункти ва шаҳар маркази ўртасини боғловчи йўлни реконструкция қилишдир. Бундан ташқари лойиҳанинг инвестицион муҳити хорижий инвесторлар учун қулай шароитларни яратишга қаратилган


Жанубий Корея президенти узр сўради - XABARDOR.UZ\nЖанубий Корея президенти Пак Кин Хе ўзи аралишиб қолган сиёсий можаро учун узр сўради ва бу иш бўйича текширувларда прокурорлар билан ҳамкорлик қилиб, кўрсатма беришга тайёрлигини айтди.\nReuters хабарига кўра, у ўз президентлигини хавф остига қўйган бу воқеалардан «юраги ларзага келгани»ни айтган.\nGallup институти тадқиқотига кўра, бугунга келиб Пак Кин Хенинг сиёсий фаолиятига ишонч даражаси мамлакат тарихидаги барча президентлар орасида энг қуйи кўрсаткичгача тушган. Айни вақтда мамлакатда уни аҳолининг фақат 5 фоизи қўллайди.\nСўровлар 1-3 ноябрь кунлари давомида ўтказилган ва унда мамлакатнинг 1,5 минг фуқароси иштирок этган. Уларнинг 89 фоиз Пак Кин Хе бу лавозимни эгаллаб турганидан норозилигини айтган.\nБундан олдинроқ, президент ўз маъмуриятига Хан Гван Окни раҳбар этиб тайинлагани маълум бўлганди.\nМамлакат президенти ўз дугонаси Чхве Сун Силнинг Пак Кин Хе президентлигидан фойдаланган ҳолда давлат маблағларини ўзлаштиргани маълум бўлгач, Жанубий Кореяда сиёсий можаро авж олди.\nСеул округ суди 3 ноябрь оқшомида Чхве Сун Силни ҳибсга олиш учун рухсатнома берди.\nСуд аёлга қарши илгари сурилган айбловларни синчиклаб текширганидан сўнг рухсатнома чиқаргани айтилмоқда. Ҳафта бошида Жанубий Корея прокуратураси сўроқдан сўнг Чхве Сун Силни ушлаб қолган эди.\nЧхве Сун Силь ўз мавқеидан фойдаланган ҳолда йирик компанияларни унга алоқадор икки жамғармага кўп миллионли эҳсонлар қилишга мажбурлаганликда айбланмоқда. Айримлар, ўз навбатида, Пак Кин Хени дугонасининг бу ишларига йўл қўйиб берганликда гумон қилмоқда.\nЯқинда Корея Республикаси ҳукумати раҳбари ўзгарди, шунингдек, котибиятда ўзгаришлар амалга оширилди. Журналистлар бу ўзгаришлар коррупцион жанжал билан боғлиқлигини тахмин қилмоқда.


ЎзА - Маданий ёдгорликлар – давлат муҳофазасида\n22.11.2012 15:23 Чоп этиш версияси\nМаданий ёдгорликлар – давлат муҳофазасида\nФуқаролар Ўзбекистон халқининг тарихий, маънавий ва маданий меросини авайлаб-асрашга мажбурдирлар. Маданият ёдгорликлари давлат муҳофазасидадир.\n(Ўзбекистон Республикаси Конституцияси, 49-модда.)\nМамлакатимизда Президентимиз Ислом Каримов раҳнамолигида буюк аждодларимизнинг бой маънавий меросини асраб-авайлаш, ёш авлодни уларнинг муносиб ворислари этиб тарбиялаш, аҳоли ўртасида олиб борилаётган маънавий-маърифий ишлар самарадорлигини ошириш борасида кенг қамровли ишлар амалга оширилмоқда. Бу жараёнда ўтмиш кўзгуси бўлган музейлар фаолиятини янада такомиллаштиришга алоҳида эътибор қаратилаётир.\nМузейлар инсон маънавий оламини бойитиш ҳамда унинг миллий ғурурини юксалтиришга хизмат қилади. Шу маънода, музейлар маънавият ва маърифат ўчоғи сифатида эъзозланади.\nДавлатимиз раҳбарининг 1998 йил 12 январда қабул қилинган “Музейлар фаолиятини тубдан яхшилаш ва такомиллаштириш тўғрисида“ги фармони ҳамда 2008 йил 12 сентябрда Ўзбекистон Республикасининг “Музейлар тўғрисида”ги қонунининг қабул қилиниши мазкур соҳа ривожида муҳим аҳамият касб этди.\nМамлакатимизнинг барча жойида бўлгани каби Фарғона вилоятида ҳам музейлар фаолиятини янада такомиллаштириш, аҳоли, айниқса, ёшларни халқимизнинг бой маданий мероси билан таништириш борасида муайян ишлар олиб борилмоқда. Бугунги кунда вилоятда 15 давлат, 29 жамоат музейи фаолият кўрсатаётир.\n– Халқимизнинг тарихий, маънавий ва маданий меросини асраб-авайлашга катта эътибор қаратилмоқда, – дейди Республика Маънавият тарғибот марказининг вилоят бўлими раҳбари Файзулло Зоҳидов. – Конституциямизда ҳам бу мерос давлат муҳофазасида эканлиги алоҳида белгилаб қўйилган. Ёшларни миллий истиқлол ғояси, ватанпарварлик руҳида тарбиялашда музейлар муҳим ўрин тутади. Президентимиз раҳнамолигида амалга оширилаётган кенг кўламли ишлар самарасида улар бутунлай янги, замонавий қиёфага эга бўлмоқда, янги-янги экспонатлар билан бойимоқда.\nМиллий адабиётимиз узоқ ва бой тарихга эга. Шу боис уни асраб-авайлаш, тарғиб этиш муҳим аҳамият касб этади. Қўқон шаҳрида жойлашган Ғафур Ғулом номидаги вилоят адабиёт музейи мазкур йўналишда самарали фаолият кўрсатиб келмоқда. Ўтган давр мобайнида музей кўплаб экспонатлар билан бойиди. Айни кунда унинг фондида 14 минг экспонат сақланмоқда. Экспонатлар ичида икки мингдан ортиқ араб, форс ва туркий тиллардаги ноёб қўлёзмалар, шунингдек, кўплаб тошбосма китоблар, шоир ва ёзувчиларнинг архивлари, ноёб фотосуратлар бор.\nМузейда буюк мутафаккир Алишер Навоийнинг асар ва девонлари нусхалари сақланмоқда. Шунингдек, ундан ҳаёти ва ижоди Қўқон билан боғлиқ бўлган олтмиш нафардан зиёд ижодкорнинг фаолияти ҳамда адабий меросига оид қизиқарли экспонатлар ҳам жой олган. Улар орасида XV ва XVI асрларда китобат қилинган қўлёзмалар ҳам бор.\nМузей директори Абдулатиф Турдалиевнинг айтишича, ушбу маънавият ва маърифат масканида мустақиллик даври адабиётини кенг тарғиб қилиш масаласига алоҳида эътибор қаратилмоқда. Шу мақсадда илмий-адабий анжуманлар, учрашувлар ўтказилиб, илмий тадқиқотлар олиб борилаётир. Талабалар, коллеж ва мактаб ўқувчилари иштирокида турли тадбирлар ташкил этилмоқда. Музейда фарғоналик ижодкорларнинг истиқлол йилларида нашр этилган асарлари билан ҳам танишиш мумкин.\nМухтасар айтганда, бу даргоҳ чет эллик меҳмонлар ва юртдошларимизни бой маданий меросимиз билан таништириш, ёшларни ватанпарварлик, миллий қадрият ва анъаналаримизга садоқат руҳида тарбиялашга хизмат қилмоқда.


АНЪАНАВИЙ “НАВРЎЗ – 2020” БАДИИЙ КЎРГАЗМАСИ – БАДИИЙ КЎРГАЗМАЛАР ДИРЕКЦИЯСИ-2016©\nАНЪАНАВИЙ “НАВРЎЗ – 2020” БАДИИЙ КЎРГАЗМАСИ\nЯнгиланиш, яшариш фасли кириб келгач, миллий қадриятлар ва анъаналарни ўзида мужассам этадиган Наврўз байрами юртимизда доим кенг нишонланиб келинган. Шу ўринда Бадиий кўргазмалар дирекцияси ҳам анъанавий тарзда кўргазма ташкиллаштирган. Бу йил дунё миқёсидаги пандемия туфайли республикада Наврўз байрамининг нишонланиши тўхтатилган бўлсада, халқнинг тушкунликка тушмаслиги ва кайфиятини кўтариш мақсадида кўргазма ташкил этилди. 20 март, Ўзбекистон Бадиий Академияси Марказий кўргазмалар залида “Наврўз-2020” кўргазмаси ўз фаолиятини бошлади.\nМазкур кўргазмада 100 га яқин таниқли ва ёш рассомлар ўзларининг янги асарлари билан иштирок этмоқдалар.\nАнвар ва Акмал Мирсагатовлар, Янис Салпинкиди, Владимир Бурмакин, Искра Шин, Хуршид Зиёхонов, Флорида Гамбарова, Римма Гаглоева, Азамат Хатамов, Иброҳим Валиходжаев, Татьяна Фадеева, Тохир Каримов, Дилором Мамедова каби таниқли рассомлар билан бир қаторда, Саидбек Сабирбаев, Анвар Хакимбеков, Канти, Камила Измаилова каби ёш иқтидорли рассомлар асарларида баҳор нафаси ҳис этишимиз мумкин.\nКўргазманинг яна бир эътиборга лойиқ қисми, Навоий вилояти Нурота кашталарининг экспозициядан ўрин эгаллаганидир. Маълумки Ўзбекистон каштачилик санъатида Бухоро, Самарқанд, Ургут, Шахрисабз, Тошкент ва Фарғона мактаблари мавжуд. Улар орасида ривожланишининг чўққисига 19 асрда эришган Нурота мактаби алоҳида ўрин эгаллайди. Нурота сўзаналари бошқа мактаблардан ажралиб турадиган аниқ, ёрқин намоён бўладиган хусусиятларига эга. Бу сўзаналарда оқ фонни гулдастали кашталар қоплайди. Гул мотивларининг бойлиги ва турлилиги билан Ўзбекистон каштачилигида етакчи ўринни эгаллайди. Нурота кашталарининг анъаналарини сақлаб келишда бугунги кунда Гулбаҳор Қодирова ва Баҳора Азаматоваларнинг меҳнати беқиёс. Улар анъаналарга содиқ қолган ҳолда Нурота кашталарида ўзига хос янгиликларни қўллашмоқда. Янгича ёндошув асосан кашта палитрасида сезилади. Ёрқин қизил, мовий ўсимликсимон нақшлар билан бир қаторда сўзана фонида ҳам ёрқин ранглар қўлланилаётгани Нурота каштаси анъаналарига янги маъно бағишламоқда.\nКўргазмада 200 дан ортиқ рангтасвир, графика, кичик ҳажмдаги ҳайкалтарошлик, халқ амалий ва амалий – безак санъати асарлари ўрин олган.\nAuthor adminPosted on Juma Mart 20th, 2020 Shanba Mart 21st, 2020\nPrevious Previous post: Баҳор вернисажи\nNext Next post: «ТИНЧЛИКНИНГ ҚАЙТИШИ» – Марджани фонди плакатлари


Ҳақиқий зоҳидлик — KUKALDOSH.UZ\n22.02.2021 / - Мақолалар\nБу ҳақида Қуръони Каримда шундай дейилган:\n“Кимки, охират экинини (савобини) истар экан, Биз унга экини (ҳосили)ни зиёда қилурмиз. Кимки дунё экинини истар экан, Биз унга ўшандан берурмиз ва унинг учун охиратда насиба (савоб) бўлмас”. (Шуро сураси, 20-оят)\nУлар дунё ҳаётини охиратдан афзал биладиган, (одамларни) Аллоҳнинг йўлидан қайтарадиган ва уни қинғир қилишни истайдиган кимсалардир. Улар (ҳақ йўлдан) йироқдаги гумроҳликдадирлар. (Иброҳим сураси, 3-оят)\nҲадиси шарифда зуҳд қилиш ҳақида шундай дейилган:\nعَنْ سَهْلِ بْنِ سَعْدٍ السَّاعِدِيِّ رَضِيَ اللهُ عَنْهُ، قَالَ: جَاءَ رَجُلٌ إِلَى النَّبِيِّ صَلَّى اللهُ عَلَيْهِ وَسَلَّمَ، فَقَالَ : يَا رَسُولَ اللهِ دُلَّنِي عَلَى عَمَلٍ إِذَا عَمِلْتُهُ أحَبَّنِي اللهُ وَأحَبَّنِي النَّاسُ، فَقَالَ: « ازْهَدْ في الدُّنْيَا يُحِبُّكَ اللهُ، وَازْهَدْ فِيمَا عِنْدَ النَّاسِ يُحِبُّك النَّاسُ ». رَوَاهُ ابْنُ مَاجَه.\nعَنْ أَبِي هُرَيْرَةَ وَأَبِي خَلَّادٍ رَضِيَ اللهُ عَنْهُمَا: أَنَّ رَسُولَ اللهِ صَلَّى اللهُ عَلَيْهِ وَ سَلَّمَ قَالَ: » إِذَا رَأَيْتُمْ الْعَبْدَ يُعْطَى زُهْدًا فِي الدُّنْيَا وَقِلَّةَ مَنْطِقٍ فَاقْتَرِبُوا مِنْهُ فَإِنَّهُ يُلَقَّى الْحِكْمَةَ » . رَوَاهُ الْبَيْهَقِيُّ فِي » شُعَبِ الإِيْمَانِ «\nАбу Ҳурайра ва Абу Холлад розияллоҳу анҳумодан ривоят қилинади: Расулуллоҳ соллаллоҳу алайҳи васаллам: “Дунёда зоҳидлик берилган, гап-сўзи кам кишини кўрсангиз, унга яқинлашингиз. Зеро унга ҳикмат берилибди”, дедилар. Байҳақий “Шуъабил Иймон” да ривоят қилган.\nИмом Ғаззолий роҳматуллоҳи алайҳ “Иҳяу улумид дин” китобида шундай деган:\n“Бир нарсага нисбатан рағбат йўқ бўлиб, ундан кўра яхшироқ бўлган нарсага рағбат қилишни ифодалаш “зуҳд” дейилади.\nБир киши олди-сотди қилиб ёки бирор нарсани бошқа нарсага алмаштириб ё шу каби бошқа сабаблар билан бир нарсадан юз ўгириб бошқа нарсага рағбат қилса, бировга берган нарсасига рағбати кам бўлгани учун ундан воз кечди, бошқа нарсага қизиғиши бўлгани учун бошқадан олган нарсасига, унга рағбат қилди, дейилади. Ушбу ҳолатда воз кечган нарсасига нисбатан “зуҳд” дейилади. Қизиққан нарсасига нисбатан “рағбат” деб аталади.\nҲақиқий зуҳд ҳосил бўлиши учун воз кечилган нарсага ҳам аввалда унга кучли рағбат бўлган бўлиши лозим. Шунга кўра ким ўзига қизиғи бўлмаган нарсани тарк қилса, у зоҳид дейилмайди. Масалан, тош, тупроқ, ҳашарот каби нарсалардан воз кечган киши зоҳид эмас. Балки, динор, дирҳам каби инсоннинг рағбати бўлган нарсалардан воз кечган киши, зоҳид дейилади”.\n2. Ҳалол бўлган нарсалардан ҳожатидан ортиғини тарк қилиш. Бу хос инсонларнинг зуҳдидир.\n3. Аллоҳга зикр ва нафл ибодат қилишдан тўсиб қўядиган барча нарсаларни тарк қилиш. Бу орифларнинг зуҳдидир.\nИккинчи босқичдаги зуҳд мустаҳаб бўлсада, лекин, аввалги босқичдаги зуҳдни ҳосил бўлиши ҳам иккинчи босқичдаги зуҳдга боғлиқ бўлади. Чунки, ҳожатидан ортиқча бўлган нарсага кўпроқ берилиб кетган кишининг ман қилинган нарсани ҳам содир қилиб қўйиши эҳтимоли кўпроқ бўлади.\nИмом Ибн Мансур Мақдисий роҳматуллоҳи алайҳ “Шарҳу манаазилис сааирийн” китобининг зуҳд бобида шундай деган: “Барча ориф зотларнинг фикрича, “зуҳд” – қалбнинг дунё ватанидан охират манзилларига сафар қилишидир. Зуҳдга тегишли бўлган нарса олтита бўлиб, шу олтита нарсани тарк қилмай туриб инсон зоҳид исмига эга бўла олмайди:\n1. Молу дунё.\n2. Суврат, яъни инсоннинг ташқи шакл шамоили.\n6. Аллоҳдан бошқа ҳар бир нарса”.\nЯна у зот (Мақдисий) роҳматуллоҳи алайҳ шундай деган: “Зоҳидликдан ирода қилинган нарса ўз мулкида бўлган молу дунёсини тарк қилиб, ундан воз кечиш керак, деган маънода эмас. Чунки, Сулаймон ва Довуд алайҳиссаломлар ўз замонасининг энг зоҳидларидан бўлишган. Ваҳоланки, уларнинг молу мулклари кўп бўлган. Шунингдек, аҳли аёллари ҳам бўлган. Набий соллаллоҳу алайҳи васаллам мутлоқ барча инсонларнинг зоҳидроғи бўлганлар. Ваҳоланки, у зотнинг аёллари бир нечта бўлган. Али ибн Абу Толиб, Абдурроҳман ибн Авф, Зубайр ва Усмон розияллоҳу анҳумлар ҳам энг зоҳид инсонлар бўлишган, ваҳоланки уларда ҳам молу дунё бўлган. Абдуллоҳ ибн Муборак роҳматуллоҳи алайҳ молу дунёси кўп бўлиши билан бирга инсонларнинг энг зоҳиди эди. Лайс ибн Саъд роҳматуллоҳи алайҳ ҳам энг зоҳид уламолардан бўлган. У кишида катта маблағ бўлган.”\nҲасан Басрий ва ундан бошқа кишиларнинг зуҳд борасида айтган гаплари жуда ҳам ажойибдир: “Дунёдаги зоҳидлик ҳалол нарсаларни ҳаром қилиш ёки молу дунёни зое қилиш билан бўлмайди, аммо Аллоҳнинг ҳузуридаги бўлган нарса сен учун ўз қўлингдаги бўлган нарсадан кўра ишончлироқ бўлмоғи ва сенга мусибат етиб, шу мусибатнинг савобида бўлишинг сенга мусибат етмаганидан кўра сенга рағбатлироқ бўлиши шу ҳақиқи й зоҳидликдир.”\nМана бу зуҳд борасида айтилган сўзларнинг энг чиройлисидир. Яъни, инсон Аллоҳ таолонинг бандаларига ризқ беришига суяниши ва ўзи кутмаган жойдан унга неъматларини ато қилиши у учун қўлидаги молу дунёсидан кўра яхшироқдир. Чунки, қўлидаги молу мулк фалокатга учраб йўқ бўлиб, кетиши мумкин. Лекин Аллоҳнинг хазинаси ҳеч қачон тугамайди. У зот бандасининг ризқини бераверади. Аслида инсон қўлида турган шу молу дунё ҳам Аллоҳнинг унга берган ризқидир. Шунингдек, унга мусибат етиб, у сабабли унга савоблар ёзилиши, у учун мусибат етмаслигидан, ҳамда савоблар ҳам бўлмаслигидан яхшироқдир.\nХулоса қилиб айтадиган бўлсак, ҳақиқий зоҳидлик дунё ва ундаги сабаблардан воз кечиш дегани эмас, балки дунё матоларининг муҳаббати инсон қалбига жо бўлиб, уни Аллоҳ ва охират зикридан банд қилиб қўймаслигидир. Пайғамбаримиз Муҳаммад алайҳиссалом ҳақиқий зоҳид, ҳақиқий тақво соҳиби бўлганлар. Ким у зотдан ортиқ бўлишни хоҳласа хато қилибди. У зот барча ишларимизда бизга ўрнак бўладилар. Бу ҳақида у зотдан қуйидагича ривоят қилинади:\nعَنْ أَنَسَ بْنَ مَالِكٍ رَضِيَ اللَّهُ عَنْهُ يَقُولُ جَاءَ ثَلَاثَةُ رَهْطٍ إِلَى بُيُوتِ أَزْوَاجِ النَّبِيِّ صَلَّى اللَّهُ عَلَيْهِ وَسَلَّمَ يَسْأَلُونَ عَنْ عِبَادَةِ النَّبِيِّ صَلَّى اللَّهُ عَلَيْهِ وَسَلَّمَ فَلَمَّا أُخْبِرُوا كَأَنَّهُمْ تَقَالُّوهَا فَقَالُوا وَأَيْنَ نَحْنُ مِنْ النَّبِيِّ صَلَّى اللَّهُ عَلَيْهِ وَسَلَّمَ قَدْ غُفِرَ لَهُ مَا تَقَدَّمَ مِنْ ذَنْبِهِ وَمَا تَأَخَّرَ قَالَ أَحَدُهُمْ أَمَّا أَنَا فَإِنِّي أُصَلِّي اللَّيْلَ أَبَدًا وَقَالَ آخَرُ أَنَا أَصُومُ الدَّهْرَ وَلَا أُفْطِرُ وَقَالَ آخَرُ أَنَا أَعْتَزِلُ النِّسَاءَ فَلَا أَتَزَوَّجُ أَبَدًا فَجَاءَ رَسُولُ اللَّهِ صَلَّى اللَّهُ عَلَيْهِ وَسَلَّمَ إِلَيْهِمْ فَقَالَ: « أَنْتُمْ الَّذِينَ قُلْتُمْ كَذَا وَكَذَا أَمَا وَاللَّهِ إِنِّي لَأَخْشَاكُمْ لِلَّهِ وَأَتْقَاكُمْ لَهُ لَكِنِّي أَصُومُ وَأُفْطِرُ وَأُصَلِّي وَأَرْقُدُ وَأَتَزَوَّجُ النِّسَاءَ فَمَنْ رَغِبَ عَنْ سُنَّتِي فَلَيْسَ مِنِّي». رَوَاهُ الْبُخَارِيُّ.\nАнас ибн Молик розияллоҳу анҳудан ривоят қилинади: У киши айтади: “Уч киши Набий соллаллоҳу алайҳи васалламнинг ибодатлари ҳақида сўраш учун Набий соллаллоҳу алайҳи васалламнинг жуфти ҳалолларининг уйларига келишди. Уларга хабар қилинган эди, буни оз санагандай бўлиб, “Биз қаёқда-ю Набий соллаллоҳу алайҳи васаллам қаёқдалар?! У зотнинг олдингию кейинги гуноҳлари мағфират қилинган бўлса”, дейишди. Улардан бири: “Мен абадул абад туни билан намоз ўқиб чиқаман”, деди. Бошқаси эса: “Мен бир умр рўза тутаман, оғиз очиқ юрмайман, деди. Яна бошқаси: “Мен аёллардан четда бўламан, абадул-абад уйланмайман”, деди. Шунда Расулуллоҳ соллаллоҳу алайҳи васаллам келиб қолдилар ва шундай дедилар: “Шундай, шундай деганлар сизларми?! Огоҳ бўлинг! Аллоҳга қасамки, мен сизларнинг Аллоҳдан энг қўрқадиганингизман, Унга энг тақво қиладингизман, лекин мен рўза ҳам тутаман, оғиз очиқ ҳам юраман, намоз ҳам ўқийман, ухлайман ҳам, аёлларга уйланаман ҳам. Ким менинг суннатимдан юз ўгирса, мендан эмас!” Бухорий ривоят қилган.\nШунга кўра ким ҳақиқий зоҳид бўлмоқчи бўлса, Набий алайҳиссаломнинг суннатларини яхши ўрганиб, унга амал қилиши лозим бўлади. Инсон доимо охират неъматини дунё неъматидан устун қўйиши керак. Бу зоҳидлик Насоролар тўқиб чиқариб олган роҳибликдан фарқ қилади. Бу роҳиблар дунё сабабларини бутунлай тарк қилишган. Зуҳд бу билан комил бўлмайди. Зуҳднинг асли инсоннинг дунёга бўлган рағбатидан охиратга бўлган рағбатининг устун бўлишидир. Дунё сабаблари билан машғул бўлиши уни охиратга интилишдан тўсиб қўймаслигидир. Бу борада Баҳовуддин Нақшбанд роҳматуллоҳи алайҳ чиройли гапни айтганлар: “Дил ба ёру даст ба кор”. Яъни, “Қўлинг меҳнатдаю қалбинг Аллоҳда бўлсин”.\nШунга кўра, ҳар бир инсон қандай касб қилишидан қатъий назар, қалбини Аллоҳга боғлаган бўлиши, дунёда матоларига муҳаббатли бўлмасдан, доимо охират ғамида юриши комиллик белгисидир. Аллоҳ таоло ҳар биримизга ҳақиқий зоҳидлардан бўлишимизни насиб айласин.\n“Кўкалдош” ўрта махсус ислом билим юрти мударриси Мадаминов Шокиржон манбаалар асосида тайёрлади.\nКАЛИТ СЎЗ: zohid, zohidlik, zuhd


Боливия президенти Эво Моралес ўз истеъфоси ҳақида эълон қилди. Бу мухолифатнинг уч ҳафталик норозилигидан кейин юз берди.\nЯкшанба куни Боливия қуролли кучлари раҳбари Уильямс Калиман ҳам Моралесни истеъфога чиқишга чақирди. Шундан кейин давлат раҳбари халққа қилган телемурожаатида 13 йиллик бошқарувдан сўнг ўз лавозимини тарк этаётганини айтди.\nАввалроқ, Моралес норозиликлар саҳнида президент сайловининг биринчи босқичи расмий натижаларини бекор қилишга ва янги овоз беришни ташкил этишга розилик берганди. У шунингдек, сайлов комиссиясини тарқатиб, уни қайтадан шакллантиришга ҳам кўнганди. Америка давлатлари ташкилоти истеъфодан олдин айнан шундай қадамлар ташлашни тавсия этган.\nБоливиядаги норозилик чиқишлари мамлакат Олий сайлов суди 20 октябрда бўлиб ўтган президентлик сайлови якунларини эълон қилгандан кейин бошланиб кетди. Суд маълумотига кўра, тўртинчи марта президент этиб сайланган Эво Моралес 47 овоз олган, унинг бош рақиби, собиқ журналист Карлос Меса 36,5 фоиз овоз тўплаган.\n10 фоиздан кўпроқ устунлик Моралесни биринчи босқичда ғолиб деб эълон қилишга имкон берди. Меса натижаларни тан олмади, оммавий сохталаштиришлар бўлганини айтиб, ўз тарафдорларини иккинчи тур сайловини ўтказиш талаби билан кўчаларга чиқишга чорлади. Натижада Боливиянинг бир неча шаҳарларида камида уч кишининг ўлимига олиб келган норозилар ва полиция ўртасида тўқнашувлар бошланди.


Хитойлик болакай отасини қутқариш учун семираяпти — Minbar\n29 июн 15:25 1 дақиқада ўқийсиз Чойхонабоп\nХитойнинг Синсян шаҳрида яшовчи 11 яшар Лу Цикуан отасини қутқариш учун семириши керак. Шу боис у ўзини мажбурлаб бўлса ҳам кўпроқ овқат емоқда. Бу ҳақида Sky News хабар берди.\nЦикуаннинг отаси оққонга чалинган, тузалиши учун унга илик кўчириб ўтказилиши лозим. Лу донор бўлиши мумкин, аммо битта лекини бор. Оила отага қўйилган ташхисдан хабар топганида боланинг вазни атиги 30 кило бўлган. Донорнинг вазни эса камида 45 кило бўлиши шарт. Шифокорларнинг айтишича, 50 килодан кўпроқ бўлса яна ҳам яхши.\nЛу семириш учун кунига камида беш маҳал овқатланади. Ҳозир у 13 кило семирди, аммо бу етарли эмас. Лекин донор бўлиш учун етарли вазн тўплашга Лу умид билан, астойдил ҳаракат қилаяпти. Унга ҳар куни ёғли таомлар тайёрлаб бериш учун онаси гўштни чегирма билан харид қилади.\nЦикуаннинг муаллимининг айтишича, синфдошлари ўртоғи семиришининг сабабини билмагунча уни бақалоқ деб мазах қилишган. «Аввал отамни қутқараман, кейин озаман», – деб жавоб берган Цикуан журналистларнинг саволларига.


Фотожамланма: Колумбиядаги сел оқимлари оқибатлари\n17:18 / 03.04.2017\nКолумбиянинг жануби-ғарбида Мокоа шаҳрига келган селдан кейин қидирув-қутқарув ишлари давом эттирилмоқда. Сўнгги маълумотларга кўра, 250 нафардан зиёд киши табиий офат қурбонига айланган, юзлаб кишилар жароҳат олган, уйлар ва инфратузилмалар вайрон бўлган.\nМамлакат президенти Хуан Мануэль Сантос икки маротаба воқеа жойида бўлди. Унинг сўзларига кўра, ҳалокат сабаби - иқлимнинг ўзгариши - Мокоада бир кечанинг ўзида ойлик ёғин меъёрининг учдан бири қайд этилган ва бунинг натижасида дарёлар қиғоқларидан тошиб кетган.\nReuters'га кўра, қўшни Перуда сув тошқини натижасида 100 дан зиёд киши ҳалок бўлган.\nМокоа (Колумбия)даги сув тошқинлари оқибатлари, 2017 йилнинг 2 апрели\nМокоа (Колумбия)даги сув тошқинлари, 2017 йилнинг 1 апрели\nМокоадаги сув тошқинларидан кейинги қидирув-қутқарув амалиёти, 2017 йилнинг 2 апрели\nМокоа (Колумбия)даги сув тошқинлари оқибатлари, 2017 йилнинг 1 апрели\nМокоадаги сув тошқинлари оқибатлари, 2017 йилнинг 2 апрели\nПоследствия наводнения в Мокоа, 2 апреля 2017 года\nКолумбия президенти Хуан Мануэль Сантос Мокоада, 2017 йилнинг 1 апрели\nМокоадаги сув тошқинларидан кейинги қидирув-қутқарув амалиёти\nсув тошқинлари Колумбия сел фотожамланма\nСаргузаштларга бой энг зўр 5 аэропорт (фотожамланма)


hidoyat.uz – “Мовароуннаҳр” нашриётининг сайти - Меҳр куртакларини авайлайлик\nМеҳр куртакларини авайлайлик\nКўча дарвозасидан кирган йигит айвонда ўтирганлар орасида опасини кўриб, беихтиёр жилмайди:\n– Эҳ-ҳе, меҳмонлар келишибди-да!\nОпаси ҳам у томонга қаради-ю:\n– Ана, тоғаси келди! – деб қучоғида ўтирган ўғилчасини кўтариб зиналардан пастга тушди, кейин болани ерга қўйди: – Бор тоғангга!\nЭндигина атак-чечакни бошлаган болакай қўлчаларини лангар каби икки томонга ёйганча, рўпарасидан кўзлари чақнаб келаётган тоғасига талпинди.\n– Ие, юриб кетибсиз-ку, Ҳикматилло! – тоғанинг қувончи янаям ошди, шошилиб келиб жиянини қўлига олди, "Полво-он!" деб боши узра даст кўтарди.\nҲол-аҳвол сўрашишлардан кейин дастурхон атрофида гурунг аввалгидай давом этар, фақат кичкина Ҳикматиллонинг феъли ўзгарган эди. У энди аввалгидек онасига ёпишмас, инжиқлик қилмас, тоғасининг атрофида айланиб, ўз тилида нималарнидир гапирарди. Тоға ҳам унинг қилиқларидан, гоҳ у ёғидан, гоҳ бу ёғидан айланиб келиб елкасига осилишидан завқланар, меҳри товланган сайин болакайнинг шўхлиги ортарди:\n– Тавба, кабутар кабутар билан деганларидек, шу бир яшар гўдак ҳам ўғил болалигига бориб, тоғаси билан бошқача тил топишяпти-я, – деди буви.\nЭҳтимол, бу гапда жон бордир. Қўғирчоғини меҳр-муҳаббат билан бағрига босиб, эркалатиб ўйнатаётган қизчаларни кўрганда онам раҳматли: "Ишқилиб, каттами, кичикми – ҳамма ўзининг асл касбини қилади-да", деб қўярдилар. Балки Ҳикматиллонинг қонидаги ўғил болалик туйғулари тоғасига оҳанрабодай тортаётгандир. "Фақат шугинамикан?" дея ўйланасан киши. Бу талпиниш ва қувончлар заминида Парвардигори олам миттивойнинг руҳиятига эш қилган қондошлик, жондошлик – тоға-жиянлик ҳиссиёти, меҳр-муҳаббати ҳам бордир эҳтимол. Ахир, унга бу хатти-ҳаракатларни ҳеч ким ўргатгани йўқ-ку! Қолаверса, бола-пошшо, ўз қалбининг истагу иродасига қулоқ солади, холос.\nИшқилиб, мана шу илоҳий ришта ўткинчи ҳою ҳаваслар, манфаатлар, кибру ҳаволарнинг чирсиллаган дамига учрамасин, унинг умри сулолалар тақдирида давом этаверсин. Мурғак қалблардаги меҳр куртакларини тоғалар, амакилар, аммаю холаларнинг муҳаббати, муруввати вояга етказиб, ширин мевасидан барча қариндош-уруғлар, одамлар баҳраманд бўлсинлар.


Идишлар ва кофирларнинг кийимлари ҳукмлари ҳақидаги боб – Islom Nuri\nИдишлар ва кофирларнинг кийимлари ҳукмлари ҳақидаги боб\nИдишлар – сув ва бошқа нарсалар солинадиган ва сақланадиган идишлар бўлиб, темирдан ясалганми, ёғочданми, териданми ё бошқа нарсаданми, фарқсиздир.\nИдишларнинг асли мубоҳдир. Ҳар қандай тоза идишни ишлатиш жоиз, фақат қуйидаги икки турли идишлар бундан мустасно:\n1) Соф тилла ва кумуш идишлар, таркибида тилла ё кумуш бўлган, тилла ё кумуш суви юритилган идишлар. Синган, дарз кетган идишни чегалаш (тузатиш) учун оз миқдорда заруратан ишлатилган кумуш симлар бундан мустасно. Тилла ва кумуш идишлар ишлатиш ҳаромлигига далил қуйидаги ҳадислардир:\n«Тилла ва кумуш идишда ичманглар ва еманглар! Чунки, бу нарса дунёда улар (яъни кофирлар) учун, охиратда эса биз учундир» (Муттафақун алайҳ, Ҳузайфа ибн ал-Ямон розияллоҳу анҳудан ривоят қилинган).\n«Кумуш идишда ичадиган киши қорнига жаҳаннам ўтини симираётган бўлади» (Муттафақун алайҳ, Умму Салама розияллоҳу анҳодан ривоят қилинган).\nБир нарсадан қайтаришлик ўша нарсанинг ўзини ҳам, унинг бўлакларини ҳам ўз ичига олади. Бинобарин, тилла ё кумуш билан қопланган, тилла ё кумуш суви юритилган, таркибида тилла ё кумуш бўлган идишлар барчаси ҳаром, фақат юқорида айтиб ўтганимиздек, зарурат юзасидан оз миқдорда кумуш парчаси ишлатилса, ҳаром бўлмайди. Бунга далил Анас розияллоҳу анҳудан ривоят қилинган ҳадиски: «Пайғамбар соллаллоҳу алайҳи ва салламнинг қадаҳлари синиб қолди, шунда синган жойига кумуш занжир (сим) қилдирдилар» (Имом Бухорий ривояти).\nИмом Нававий раҳимаҳуллоҳ айтади: «Унда (яъни, тилла ва кумуш идишда) еб-ичиш ҳаром қилинган эканига ижмоъ бўлган. Истеъмолнинг барча турлари билиттифоқ еб-ичиш маъносидадир».\nУларни ишлатиш ҳаромлиги эркаклар учун ҳам, аёллар учун ҳам омдир. Чунки, бу борадаги хабарлар умумий, хосланган эмас. Фақат аёлларга ўз турмуш ўртоғига зийнатланиш зарурати туфайли (тилла ё кумуш билан) зийнатланишга рухсат берилган.\nКофирларнинг ишлатаётган идишларини – модомики нажас экани билинган бўлмаса – ишлатиш мумкин. Агар нажас экани маълум бўлса, ювиб-тозалаб, кейин ишлатилади.\n2) Ўлимтик (ҳаром ўлган ҳайвон) терисини ишлатиш ҳаром, уни ошлангандан кейингина ишлатса бўлади. Ошлангандан кейин ишлатиш борасида ҳам уламолар ўртасида хилоф бор, тўғрироғи жоизликдир ва бу жумҳурнинг сўзидир. Чунки, ошлангандан кейин ишлатиш жоизлиги ҳақида саҳиҳ ҳадислар мавжуд, унинг нажосати фавқулодда (кейин пайдо бўлган, вақтинча) бўлиб, ошлаш билан кетади. Пайғамбар соллаллоҳу алайҳи ва саллам: «Сув ва қараз (ошлаш учун ишлатиладиган ўсимлик номи) уни (яъни, ўлимтикнинг терисини) поклайди» (Абу Довуд, Насоий ривоятлари, Ас-силсилатус-саҳиҳа: 2163), деганлар, яна: «Терини ошлаш уни поклашликдир» (Абу Довуд, Насоий ва бошқалар ривоятлари, Саҳиҳул-жомиъ: 3359), деганлар.\nКофирларнинг кийимларини кийиш – агар нажосати аниқ бўлмаса – мубоҳ (мумкин),\nчунки, асл-асос поклик бўлиб, у шак билан кетмайди. Улар тўқиган ё бўяган\nкийимлар мубоҳдир. Чунки, Пайғамбар соллаллоҳу алайҳи ва саллам ҳам, асҳоблари\nҳам кофирлар тўқиган ва бўяган кийимларни киярдилар. Валлоҳу таоло аълам.


11.05.20 10:14\tmsk\n"Тошкент" савдо маркази . Nuz.uz фотосурати\nЎзбекистон Республикаси Давлат активларини бошқариш агентлиги “Toshkent Savdo markazi” мажмуасиини E-Ijro онлайн-аукцион орқали сотувга қўйишини маълум қилди. Бу савдо маркази илгари Turkuaz номи остида ҳам фаолият юритиб келган. Объектнинг бошланғич нархи 303,5 миллиард сўм (30 миллион АҚШ доллари атрофида) миқдорида белгиланган.\nУмумий майдони 40 минг квадрат метрдан зиёд савдо маркази Тошкентнинг Шайхонтоҳур туманида, Чорсу майдонидаги пойтахтнинг машҳур бозори рўпарасида жойлашган. Илгари советлар даврида бу бинода Бош универмаг (ГУМ) жойлашган эди.\nTurkuaz савдо маркази ўз ишини 2004 йилда, туркиялик тадбиркор, Gunes Tekstil Konfeksiyon Sanayi ve Ticaret Ltd. компаниясининг раиси Ваҳид Гунеш раҳбарлиги остида бошлаган эди. Ушбу савдо маркази 2011 йида Ўзбекистон қонунчилигининг кўплаб моддаларини бузишида айбловлар билан ёпиб қўйилган, Ваҳид Гунешнинг ўзи эса қамоққа олинган эди. У ва етти нафар тадбиркорлар солиқ тўлашдан бўйин товлаш ҳамда “яширин иқтисоднинг ривожланишига ҳисса қўшиш”да айбдор деб топилди. Бизнесменлар жазога ҳукм қилиндилар, бироқ ўша заҳотиёқ амнистия қилиниб, мамлакатдан чиқариб юборилдилар.\nКейинроқ эса Ваҳид Гунеш халқаро арбитраж судига мурожаат қилиб, Ўзбекистон ҳукуматидан мусодара қилинган мулкини қайтариб беришни талаб қилди. Трибунал етти йил давом этган суд текширувларидан сўнг 2019 йилда қарор чиқариб, Ўзбекистон ҳукуматига Gunes Tekstil Konfeksiyon Sanayi ve Ticaret Ltd ширкатига 40 миллион АҚШ доллари миқдорида товон пули тўлаб бериш мажбуриятини юклади. Даъво аризасида гарчи 180 миллион ундириб бериш талаб қилинган бўлса ҳам, Ваҳид Гунеш суд қароридан рози эканлигини билдирди.\n2017 йил 15 ноябрда савдо маркази “Savdo Toshkent markazi” номи остида ўз фаолиятини қайта бошлади, унда маиший техника, эркаклар ва аёллар либослари ҳамда болалар учун товарлар жойлаштирилди.\n2020 йил 12 февраль куни “Gunes Tekstil Konfeksiyon Sanayi ve Ticaret Ltd ва бошқалар Ўзбекистан Республикасига қарши” иши жавобгарнинг ташаббуси билан қайта кўрила бошланди.


Шомуродов: Ҳозирча Россия майдонларида “Ростов” либосидаман. Ишонаманки, бу ерда 2018 йили Ўзбекистон билан бирга тўп тепиш насиб қилади\n17 июль, 2017, 12:37\nХабарингиз бор, бир неча кун олдин "Бунёдкор" клуби аъзоси Элдор Шомуродов Россиянинг "Ростов" жамоасига кўчиб ўтганди. Шу муносабат билан футболчи ўзининг инстаграмдаги саҳифасида қуйидаги фикрларни ёзиб қолдирди.\n- Ассалому алайкум, қадрли дўстлар, азиз устоз ва мураббийлар, севимли мухлисларим! Кейинги тақдиримни Россия премьер-лигасининг “Ростов” клуби билан боғладим. Бундан бахтиёрман. Чунки ўзимни премьер-лигада синаб кўришни жуда-жуда истагандим.\nҲозирча Россия майдонларида “Ростов” либосида ўйнайман. Ишонаманки, 2018 йилда руслар заминида Ўзбекистон миллий терма жамоаси либосида ҳам албатта тўп тепиш насиб килади, - дейди Элдор Шомуродов.


Америка Қўшма Штатлари 110 давлатни “Демократия Саммити”га таклиф қилибди. У ерда собиқ СССРдан 7 республика бор, Ўзбекистон умуман йўқ! - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n20:36 - Америка Қўшма Штатлари 110 давлатни “Демократия Саммити”га таклиф қилибди. У ерда собиқ СССРдан 7 республика бор, Ўзбекистон умуман йўқ!\nҚўшма Штатлар президенти Жо Байден мезбонлик қиладиган “Демократия Саммити”да иштирок этиш учун таклиф этилган 110 давлат рўйхати эълон қилинибди.\nБу рўйхатда собиқ СССР давлатлари орасида Украина, Арманистон, Грузия, Молдова, Литва, Латвия ва Эстония таклиф этилганлардир. Беларусия, Қозоғистон, Қирғизистон, Тожикистон, Ўзбекистон ва Озарбойжон иштирокчилар орасида қайд этилмаган.\nЖо Байден маъмурияти Ҳиндистон ва Филиппинга ҳам таклиф юбормабди. Туркия, Хитой ва Россия эса саммитда иштирок этишга умуман таклиф қилинмабди. Венгриядан ташқари Европа Иттифоқига аъзо барча давлатлар таклиф олган.\nЖо Байден дунё етакчиларидан ташқари фуқаролик жамияти ва хусусий сектор вакилларини “саммит учун аниқ мажбуриятлар ва натижаларни ишлаб чиқиш”га бағишланган бир қатор тадбирлар ўтказиш учун бир жойга йиғмоқчи экан ва “Демократия Саммити” ғоясини 2019 йилда АҚШ президентлигига Демократик Партиядан номзод бўлганида эълон қилган экан.\nХуллас, бу йил у 9-10 декабрь кунлари видео-конференц-алоқа орқали ўтказилади.


Беш йил толиблар асири бўлган сержант Бердагл АҚШга қайтмоқда\n06 март 2021, Тошкент вақти: 20:29\nАфғонистонда беш йил давомида толибон асири бўлган сержант Боу Бердагл 13 июнь куни АҚШга қайтмоқда.\nБердагл май ойида АҚШнинг Гуантанамо қамоқхонасидаги беш нафар толибларнинг юқори лавозимли аъзоси Қатар ҳукумати қамоқхонасига ўтказилиши эвазига озод қилинган эди.\nГерманиядаги ҳарбий шифохонада муолажа олган сержант бугун Техасдаги АҚШ армияси қисмига қўшилади.\nАмерикалик аскарнинг Конгресс бехабарлигида қамоқдаги толибларга алмашиниши кескин сиёсий баҳсларга сабаб бўлди.\nКейинроқ Оқ уй маъмурияти америкалик сержантни Гуантанамонинг беш тутқунига алмаштириш режаси ҳақида Конгрессни олдиндан хабардор қилмагани учун узр сўради.\nБоу Бердагл билан бирга хизмат қилган америкалик аскарларнинг айримлари уни дезертирликда айбламоқда.\nАфғонистон шарқига хизматга юборилган Бердагл 2009 йилнинг июнь ойида толибон жанггарилари томонидан асир олинган эди.


Осиё ўйинлари совриндорларининг мураббийларига ҳам пул мукофотлари берилади\nSept. 21, 2018, 12:12 p.m. 3872\nЎзбекистон ҳукумати Индонезияда бўлиб ўтган XVIII Осиё ўйинларида ғолиб ва совриндор бўлган спортчиларнинг мураббийларини ҳам пул мукофотлари билан тақдирлайди. Бу ҳақда Ўзбекистон Республикаси бош вазири Абдулла Арипов бугун, 21 сентябрь куни Миллий олимпия қўмитасида ташкил этилган тантанали тадбир вақтида маълум қилган.\n«Kun.uz» мухбирининг хабар беришича, чемпион бўлган спортчининг мураббийига 2500 АҚШ доллари, кумуш медал совриндорининг устозига 1500 доллар, бронза медал соҳибини тарбиялаган мураббийга эса 1000 доллар миқдорида мукофот топширилади. Бу ҳақдаги тегишли қарор бугун қабул қилиниши кутилмоқда.\nБундан аввалроқ Осиё ўйинларида ғолиб бўлган спортчилар учун 5 минг доллардан, кумуш медал эгалари учун 3 минг доллардан ва бронза медал соҳиблари учун 2 минг доллардан пул мукофотлари берилиши маълум бўлганди.\nШунингдек, Ўзбекистон миллий олимпия қўмитаси томонидан Осиё ўйинларида олтин медал олган спортчилар учун 10 минг доллар миқдорида мукофот пули берилади.\nШу тариқа, Ўзбекистон ҳукумати турнир совриндорлари ва уларнинг мураббийларини мукофотлаш учун 315 минг доллар, Миллий олимпия қўмитаси эса 210 минг доллар миқдорида маблағ сарфлайди.\n«Ливерпуль» 17-тургача ютқазмай келди – бу биринчи марта эмас\nМесси испан клубларидаги ҳет-триклар сони бўйича Роналдуга етиб олмоқда\n16 Декабрь 5502\n16 Декабрь 7579\n16 Декабрь 2721\n13 Декабрь 10262\n13 Декабрь 17246\n13 Декабрь 15892\n12 Декабрь 15429\n14 Декабрь 14824\n13 Декабрь 14802